MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 490 It-Tnejn, 12 ta' Frar, 2001 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 490

It-Tnejn, 12 ta' Frar, 2001

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fid-6.10 p.m.

Talba

SEDUTA NRU.

It-Tnejn, 12 ta' Frar, 2001

WERREJ

MINUTI 292

KUNSENS 292

MISTOQSIJIET - TWEĠIBIET ORALI 292

TQEGĦID TA' KARTI 296

MOZZJONIJIET

ESTIMI TAD-DĦUL U NFIQ TA' L-AWTORITA' TAT-TURIŻMU TA' MALTA GĦAS-SENA 2001 297

AĠĠORNAMENT 317

MISTOQSIJIET GĦAL TWEĠIBIET ORALI MWIEĠBA BIL-MIKTUB 321

MINUTI

Il-Minuti tas-Seduta Nru. 489 li saret fis-7 ta' Frar, 2001 ġew konfermati.

KUNSENS

MR SPEAKER (Onor. Anton Tabone): Ninforma lill-Kamra li l-President ta' Malta għoġbu jagħti l-kunsens tiegħu għal:

Att Nru V ta' l-2001 - Att ta' l-2001 dwar is-Sigurezza tal- Prodotti.

MISTOQSIJIET - TWEĠIBIET ORALI

SAĦĦA – ALLOWANCES

L-ONOR.

JOE MIZZI (f'isem l-Onor.

Joe Cilia) staqsa lill-Ministru tas-Saħħa: Jista' l-Ministru jgħid kemm huma l-ħaddiema fid-diviżjoni tas- saħħa li jieħdu xi forma ta' allowance fissa?

Kemm hi din l-allowance u għal liema raġuni tingħata?

ONOR.

LOUIS DEGUARA (Ministru tas-Saħħa): Fid-diviżjoni tas-saħħa hemm numru ta' ħaddiema li jieħdu allowance skond kif jidher fit-tabella dettaljata li qed inpoġġi fuq il-Mejda tal-Kamra.

L-allowance tvarja minn persuna għal oħra u allura ma nistax nagħti l-ammont tagħha.

Din li ġejja hija lista ta' dawk li l-allowance tagħhom hija f'ammont fiss:

i) nursing premium - Lm 400, Lm 550 jew Lm 750 fis-sena;

ii) qualification allowance - Lm 150, Lm 200, Lm 300 jew Lm 400 fis- sena;

iii) caseload allowance (MCH) - Lm 350 fis-sena; u

iv) clothing allowance - Lm 26 fis-sena.

MR SPEAKER: L-Onor.

Mario Galea, domanda supplimentari.

ONOR.

MARIO GALEA: Dan l-aħħar il-kelliem ewlieni ta' l-oppożizzjoni dwar is-saħħa allega li meta enrolled nurse jagħmel conversion course għal staff nurse, imur ħażin f'terminu ta' ħlas u tonqoslu l-paga.

Jista' l- Ministru jikkonferma jekk dan huwiex minnu jew le?

MR SPEAKER: Il-Ministru.

ONOR.

LOUIS DEGUARA: Din hija kwestjoni ta' teknikalita' għax filwaqt li enrolled nurse jitla' sa skala 11, SRN jibda bi skala 12.

Id-diviżjoni hija konxja minn din il-problema u talbet lill-MPO biex dawk l-istate enrolled nurses li jagħmlu conversion course jibdew bi skala ekwivalenti għall-iskala li kellhom meta kienu SENs.

Fil-fatt jirriżulta li issa min jagħmel conversion course mhux se titnaqqaslu l-paga.

MR SPEAKER: L-Onor.

Joseph Cuschieri, domanda supplimentari.

ONOR.

JOSEPH CUSCHIERI: Fuq linja kompletament differenti, il-Ministru jikkonferma illi l-pilloli taċ-ċirkolazzjoni tad-demm m'humiex qed jitqassmu mill-isptar?

MR SPEAKER: Il-Ministru.

ONOR.

LOUIS DEGUARA: M'għandix din l-informazzjoni pero' malli nkun nafha ngħaddihielek.

MR SPEAKER: L-Onor.

Cuschieri.

ONOR.

JOE CUSCHIERI: Ninforma lill-Ministru li l-Complamin kienu ġew sostitwiti bl-Amoran, pero' issa lanqas dawn m'huma qed jitqassmu.

Apparti minn hekk, hemm tobba li qed jordnaw tliet kwalitajiet ta' pilloli oħra li jissostiwixxu l- Complamin u lanqas dawn ta' l-aħħar m'huma qed jiġu ddistribwiti mid-dipartiment tas-saħħa.

Jista' l-Ministru jikkonferma dan?

X'passi qegħdin jittieħdu biex għallinqas min hu intitolat li jieħu dawn il-pilloli - ħafna minnhom dawn huma pensjonanti - jiġi assigurat li qed jikkura ruħu?

MR SPEAKER: Il-Ministru.

ONOR.

LOUIS DEGUARA: Din m'hijiex kwestjoni jekk il-pazjent ikunx pensjonant jew le.

Ir-raġuni li ċerti pilloli ma jkunux available fid- dipartiment tas-saħħa tista' tkun li tkun inġabet konsenja ta' pilloli li ma jkollhomx ir-rekwiżiti mitluba fit-tender documents, fosthom iċ- ċertifikat tas-CPP, li jiggarantixxi l-kwalita' tal-mediċina.

Il-kollega semma' tliet kwalitajiet ta' pilloli oħrajn li jissostitwixxu l-Complamin u li d-dipartiment xorta m'għandux available.

Nixtieq infakkar li jeżisti formularju biex meta pazjent li jkollu l-kartuna r-roża ma jsibx il-pilloli li jieħu s-soltu, it-tabib ikun jista' jagħmillu riċetta ta' pilloli oħra ekwivalenti li jinsabu fil-formularju.

Jiena niddubita kemm hemm tliet kwalitajiet ta' pilloli li huma ekwivalenti għall-Complamin f'dan il-formularju.

Nerġa' ngħid li m'iniex konxju ta' din il-problema u malli jkolli l- informazzjoni f'idejja nkun nista' ngħaddiha lill-Onor.

Interpellant.

MR SPEAKER: L-Onor.

Cuschieri.

ONOR.

JOE CUSCHIERI: Mr Speaker, li hu żgur hu li t-tliet kwalitajiet ta' pilloli li dan il-pazjent kellu miktubin fuq ir-riċetta huma ekwivalenti għall-Complamin, u li l-ebda waħda minnhom m'hi qed titqassam mill-isptar.

Naturalment m'hemmx għalfejn ngħid li dan huwa ta' periklu għal saħħet dan il-pazjent. .

MR SPEAKER: Il-Ministru.

ONOR.

LOUIS DEGUARA: Sur President, diġa' għamiltha ċara li m'għandix hawnhekk l-informazzjoni li qed jitlob l-Onor.

Interpellant.

Jien lest ngħaddilu l-informazzjoni ma' l-ewwel opportunita' li jkolli.

EDUKAZZJONI - TENDERS

L-ONOR.

JOE MIZZI (f'isem l-Onor.

Noel Farrugia) staqsa lill- Ministru ta' l-Edukazzjoni: Jista' l-Ministru jinformani kemm hu n-numru ta' tenders li ħarġu mid-dipartimenti li jaqgħu taħt id-dekasteru tiegħu matul din is-sena?

Kemm minnhom ġew aċċettati/approvati?

Kemm għandhom pendenti u kemm ġew irtirati?

Fil-każ ta' l-aħħar, x'kienu ir-raġunijiet?

Kemm mit-tenders approvati tħallsu u kemm għad iridu jitħallsu.

X'inhija ċ- ċifra f'somma ta' flus tal-pagamenti mħallsa u pendenti separatament?

ONOR.

LOUIS GALEA (Ministru ta' l-Edukazzjoni): L-informazzjoni mitluba qed titpoġġa fuq il-Mejda tal-Kamra.

MR SPEAKER: L-Onor.

Mizzi, domanda supplimentari.

ONOR.

JOE MIZZI: Jista' l-Ministru jgħidilna jekk ix-xogħol fuq il- kumpless sportiv tal-Kottonera inħariġx b'tender jew b'direct order?

Nifhem li ladarba x-xogħol jinbeda, il-kuntrattur huwa obbligat li jimxi mal-liġijiet tal-pajjiż, inkluż għall-mod kif jinħareġ il-permess mill- awtorita' ta' l-ippjanar.

Jaf li f'dan il-każ il-kuntrattur qed jimxi b'mod abbużiv u illegali?

Jaf il-Ministru li din m'hijiex l-ewwel darba li x- xogħol ma sarx kif kien rikjest mill-planning authority?

Qed nirriferi għall-ground f'Ta' Qali u għall-isports complex f'Bormla stess, liema xogħol huwa responsabbli għalih is-segretarju parlamentari fi ħdan il- ministeru ta' l-edukazzjoni.

MR SPEAKER: Il-Ministru.

ONOR.

LOUIS GALEA: Jiena nieħu nota ta' dan li qed jgħid l-Onor.

Interpellant u wara li nivverifika l-affarijiet mad-dipartiment konċernat, nagħtih it-tagħrif minnu rikjest.

MR SPEAKER: L-Onor.

Mizzi.

ONOR.

JOE MIZZI: Possibbli l-Ministru ma jafx li llum stess l- awtorita' ta' l-ippjanar ħarġet stop notice u waqqfet ix-xogħol li kien qed isir fil-kumpless ta' l-isports tal-Kottonera?

Meta s-segretarju parlamentari suppost li jaf eżattament x'qed jiġri minuta b'minuta fuq dan il-proġett, għala ma nħarġetx stqarrija dwar dan l-abbuż li qed isir?

Il- Ministru jaf li saru diskussjonijiet biex l-awtorita' ta' l-ippjanar tara għaliex sar dak ir-rimi ta' ħamrija u trab barra l-port?

Ma nistax nifhem kif il-ministri tal-gvern, b'mod partikolari l-ministru għall-ambjent, ma missethomx il-kuzjenza dwar dan l-abbuż ambjentali li qed jiġri minn proġett li hu tal-gvern.

MR SPEAKER: Il-Ministru.

ONOR.

LOUIS GALEA: L-Onor.

Membru m'għandux jasal għal konklużjonijiet qabel din in-naħa jkollha l-possibbilta' li tagħmel il-verifiki tagħha.

Naħseb li kieku ħarġet stop notice, kif qed jallega, kont inkun naf biha.

Il-fatt li ma nafx li ħarġet stop notice lanqas ifisser li ma ħarġitx, pero' dejjem hemm il-possibbilta' li l-Onor.

Mizzi jista' jkun qed jagħti informazzjoni mhix għal kollox korretta.

Jien nemmen li jekk l-Onor.

Membru jistenna sakemm nagħmel il-verifika dwar l-affarijiet kollha li ntqalu, wieħed ikun jista' aktar imexxi x-xogħol ta' din il-Kamra b'manjiera tajba abbażi ta' tagħrif oġġettiv u korrett.

Qed ngħid hekk mhux għax ma rridx inwieġbu.

Assolutament mhux hekk, Sur President.

Naħseb li għandi record li nagħti l-informazzjoni sħiħa u li nipprova nkun metikoluż fl-informazzjoni li nagħti.

Kull darba li jien tajt il-kelma li niġi hawnekk bl-informazzjoni wara li nkun ivverifikajt, dik il-kelma dejjem żammejtha għas-sodisfazzjon tal-Kamra kollha.

Imma jekk l-Onor.

Membru jagħmel sensiela ta' mistoqsijiet imħawrin b'allegazzjonijiet, bilfors l-ewwel ikolli nivverifika l-fatti.

Jekk qed iħoss li m'huwiex għal kollox sodisfatt b'aspetti tat-twettiq ta' xogħol li sar fuq il-kumpless sportiv tal-Kottonera, inwiegħdu li mil-lejla stess se nibda nivverifika.

Naf li s-segretarju parlamentari qiegħed jagħmel monitoring tax-xogħol - u nista' ngħid li lili ma waslulix ilmenti minn imkien li hemm xi ħaġa li m'hijiex korretta jew li toqrob lejn il-kelma "abbuż" li uża l-Onor.

Membru - imma naturalment m'huwiex eskluż li jista' jkollok xi kuntrattur li jaqta' linja li tista' ma tkunx konformi mar-regolamenti jew mal-permessi, eċċ. Fejn dan jirriżulta, se nieħdu l-passi meħtieġa u jekk hemm xi ħaġa li m'aħniex nagħmluha kif suppost, naraha wkoll.

Dan li nista' ngħid jien f'dan l-istadju.

MR SPEAKER: L-Onor.

Mizzi.

ONOR.

JOE MIZZI: Lil min jaħseb li qed ngħid affarijiet mingħajr ma jiena ċert minnhom, ngħidlu li jiena membru tal-bord u bħala membru tal- bord irrapportajt din is-sitwazzjoni u kkonfermatli uffiċjalment l- awtorita' ta' l-ippjanar li ħarġet stop notice biex jittieħdu l-passi għax kien qed isir dan ir-rimi ta' ħamrija illegali.

Il-Ministru jaf li din l- attivita' ilha sejra għal aktar minn ġimgħa u li dan ir-rimi ta' materjal fil-baħar imur kontra l-aspett ambjentali?

Jista' allura jgħidli kif min- naħa tal-gvern ħadd ma ħa passi meta anke saru rapporti l-għassa u meta parti minn dan il-materjal huwa ħamrija u tafal u li mhux suppost jintrema'?

X'passi beħsiebu jieħu l-Ministru kontra s-segretarju parlamentari – dan ilu jimmoniterja s-sitwazzjoni u jaf li qed isiru dawn l-affarijiet - jekk isib li dan li qed ngħid jien huwa korrett?

Jien naf x'qed ngħid u nispera li min qed jikser il-liġi jittieħdu l-passi kontra tiegħu u mhux il- Ministru jerġa' jġibli skuża li jrid sitta bħalu, kif ġara fil-kwestjoni tar-restawr, meta kien hemm min kien qed jikser il-liġi u jmur kontra l- awtorita' ta' l-ippjanar.

MR SPEAKER: Il-Ministru.

ONOR.

LOUIS GALEA: Jekk fhimtu tajjeb l-Onor.

Membru qed jagħti l- informazzjoni meħtieġa li jekk hemm ksur ta' liġi l-passi diġa' ttieħdu.

MR SPEAKER: L-Onor.

Silvio Parnis, domanda supplimentari.

ONOR.

SILVIO PARNIS: Sur President, ippermettili nistaqsi lill-Ministru jgħid x'inhu jsir għar-rigward tal-protesta li saret dan l-aħħar mll- ġenituri tat-tfal li jattendu l-iskola primarja ta' Raħal Ġdid għall-fatt li hemm numru kbir ta' ġrieden.

Jista' jgħidli wkoll x'qed isir dwar l- iskola tal-kindergarten fl-area ta' Ninu Cremona Street?

MR SPEAKER: Il-Ministru.

ONOR.

LOUIS GALEA: Kif diġa' kellna l-opportunita' ngħidu, anke permezz ta' stqarrija pubblika li ħarġet id-diviżjoni ta' l-edukazzjoni, is- sitwazzjoni fl-iskola primarja li qed jirriferi għaliha l-Onor.

Membru hija kompletament taħt kontroll.

Jiġifieri l-kap ta' l-iskola u d-dipartiment ħadu l-miżuri kollha li setgħu jieħdu biex jassiguraw li l-ambjent ta' saħħa fl-iskola jkun qiegħed jiġi mħares kollu kemm hu u llum ma reġax kelli rapporti f'dan ir-rigward.

Għar-rigward ta' l-iskola tal-kindergarten, din hija materja li għadha qed tiġi kkonsidrata u nkunu nistgħu nieħdu deċiżjonijiet fi stadju ulterjuri.

MR SPEAKER: L-Onor.

Dolores Cristina, domanda supplimentari.

ONOR.

DOLORES CRISTINA: Sur President, la żvijajna daqshekk mill- mistoqsija oriġinali, se nieħu l-opportunita' biex nirriferi għal ittra li dehret f'"The Malta Independent" tal-bieraħ.

L-awtur ta' din l-ittra staqsa jekk id-direttiva li ngħatat lill-għalliema regolari biex ma jaċċettawx tfal bi bżonnijiet speċjali fil-klassi tagħhom meta l- facilitator ma tkunx preżenti, hijiex inkluża wkoll fil-ftehim il-ġdid li sar bejn l-MUT u l-Gvern.

MR SPEAKER: Il-Ministru.

ONOR.

LOUIS GALEA: Il-kwestjoni ta' kif se nieħdu ħsieb it-tfal li jkunu ġew statemented u li jkollhom bżonn facilitator u x'jiġri meta dik il- facilitator tkun assenti, hija materja li qiegħda tiġi diskussa fil-livell tiegħi bħala l-persuna responsabbli għall-politika inklussiva.

Fil-fatt kien hemm sejħa għal applikazzjonijiet biex jiġu ngaġġati caual facilitators f'dan ir-rigward, bl-iskop illi tkun tista' tinħoloq speċi ta' pool li minnha wieħed jkun jista' jgħin f'dawn il-każi, fejn iċ- ċirkostanzi jkunu tant serji illi l-assenza tal-facilitator tagħmel il- preżenza ta' dak l-istudent jew studenta fil-klassi assolutament diffiċli.

F'ħafna każi meta l-facilitator tassentixxi ruħha, mhux neċessarjament iwassal għall-assenza tat-tifel jew tat-tifla konċernata.

Dan jiddependi minn każ għall-ieħor u jiddependi minn skola għall-oħra.

Min-naħa tagħna aħna qed nieħdu l-miżuri meħtieġa biex nassiguraw illi jekk il-facilitator tassentixxi ruħha u jkun hemm bżonn li din tiġi sostitwita temporanjament, dan nagħmluh.

Il-proċess għall-għażla tagħhom jinsab għaddej.

MR SPEAKER: L-Onor.

Cuschieri, domanda supplimentari.

ONOR.

JOE CUSCHIERI: Mr Speaker, filwaqt li Ministru kemm-il darba assigura lil din il-Kamra li x-xogħol fl-iskola sekondarja ta' Ta' Sliema suppost kellu jkun lest xhur ilu, jista' jgħidilna f'liema stadju eżattament wasal dan ix-xogħol u meta hemm il-ħsieb li jitlesta?

MR SPEAKER: Il-Ministru.

ONOR.

LOUIS GALEA: Ix-xogħol fl-iskola ta' Tas-Sliema huwa wieħed esteniv u jrid isir f'fażijiet differenti.

Jekk l-Onor.

Membru jivverifika mar-risposta li tajt il-ġimgħa li għaddiet f'dan ir-rigward ikun jista' jara d-dettalji tax-xogħol kollu li sar, ta' dak li qed isir u dak li għad irid isir.

MR SPEAKER: L-Onor.

Cuschieri.

ONOR.

JOE CUSCHIERI: Jibqa' l-fatt li l-Ministru kien ta target date għat-tlestija tax-xogħol iżda sal-lum dan għadu ma tlestiex.

Jista' jgħidilna x'wassal biex ix-xogħol mar lura daqshekk?

MR SPEAKER: Il-Ministru.

ONOR.

LOUIS GALEA: F'din l-iskola hemm diversi xogħlijiet li jridu jsiru - fil-faċċata, fis-soqfa u anke fl-intern ta' l-iskola - u għalhekk nitlob lill-Onor.

Interpellant jispeċifika għal liema tip ta' xogħol qed jalludi.

MR SPEAKER: Grazzi.

Il-ħin tal-mistoqsijiet għadda.

Ngħaddu għal Tqegħid ta' Karti.

Il-Prim Ministru.

TQEGĦID TA' KARTI

ONOR.

EDDIE FENECH ADAMI (Prim Ministru): Mr Speaker, inqiegħed fuq il- Mejda tal-Kamra:

Avviż Legali Nru 17 ta' l-2001 - Ordni ta' l-2001 dwar ir-reviżjoni tas-salarji tal-President ta' Malta u uffiċjali oħra;

Avviż Legali Nru 18 ta' l-2001 - Ordni ta' l-2001 dwar ir-reviżjoni tas-salarji ta' l-imħallfin u l-maġistrati; u

Lista ta' mpjegati ġodda fis-servizz pubbliku matul is-sena 2000, inkluż dawk li kienu mpjegati bħala impressed drivers u l-AWTS, bi tweġiba għal mistoqsija parlamentari nru.

MR SPEAKER: Grazzi.

Il-Viċi Prim Ministru.

ONOR.

LAWRENCE GONZI (Viċi Prim Ministru u Ministru għal Affarijiet Soċjali): Mr Speaker, inqiegħed fuq il-Mejda tal-Kamra:

Tagħrif dwar l-eta' u l-livell ta' edukazzjoni li kellhom dawk li bdew jirreġistraw għax-xogħol matul l-2000, bi tweġiba għal mistoqsija parlamentari nru.

MR SPEAKER: Grazzi.

Il-Ministru Tonio Borg.

ONOR.

TONIO BORG (Ministru ta' l-Intern): Mr Speaker, inqiegħed fuq il- Mejda tal-Kamra:

Estratti mill-ftehim kollettiv ta' mpjegati fl-awtorita' ta' l- ippjanar, b'riferenza għall-performance assessment, bi tweġiba għal mistoqsija parlamentari nru.

23239; u

Lista li turi l-għadd u t-tip ta' reati rrapportati lill-pulizija matul Jannar 2001, bi tweġiba għal mistoqsija parlamentari nru.

u f'isem il-Ministru tal-Finanzi nqiegħed fuq il-Mejda tal-Kamra:-

Exemption order skond l-Att dwar it-Taxxa fuq l-Income, Kap 123, b'riferenza għat-trasferiment ta' proprjeta' immobbli meħuda mill- gvern qabel il-25 ta' Novembru 1992; u

f'isem il-Ministru għas-Servizzi Ekonomiċi nqiegħed fuq il-Mejda tal-Kamra:-

Tagħrif dwar importazzjoni ta' apparat riprografiku, bi tweġiba għal mistoqsija parlamentari nru.

MR SPEAKER: Grazzi.

Stqarrijiet Ministerjali?

Mozzjonijiet.

Il- Ministru Michael Refalo.

MOZZJONIJIET

ESTIMI TAD-DĦUL U NFIQ TA' L-AWTORITA' TAT-TURIŻMU TA' MALTA GĦAS-SENA 2001

ONOR.

MICHAEL REFALO: (Ministru għat-Turiżmu) Sur President, nipproponi:

Illi l-Kamra tapprova l-Estimi tad-Dħul u Nfiq ta' l-Awtorita' tat- Turiżmu ta' Malta għas-sena finanzjarja mill-1 ta' Jannar 2001 sal-31 ta' Diċembru 2001 skond l-Att ta' l-1999 dwar Servizzi ta' l-Ivvjaġġar u tat-Turiżmu għal Malta.

MR SPEAKER: Min jissekonda?

ONOR.

DOLORES CRISTINA: Nissekonda.

MR SPEAKER: Il-Ministru.

ONOR.

MICHAEL REFALO: Sur President, din hija t-tieni seduta f'temp ta' ftit ġranet li dan il-parlament qed jiddedika għall-industrija tat-turiżmu.

Il-ġimgħa li għaddiet tkellimna dwar suġġett li forsi qajjem ftit tal- kontroversja, pero' donnu li l-Onor.

Membri ta' din il-Kamra ̧ speċjalment min-naħa ta' l-oppożizzjoni, ma tantx interessaw irwieħhom fid-dibattitu għax meta ġejna għall-vot il-maġġoranza tal-gvern kellha maġġoranza ta' għaxra u mhux ta' ħamsa.

Pero' llejla d-dibattitu se jkun dwar l-estimi ta' l-awtorita' u kif l- awtorita' beħsiebha tapplika bl-aħjar mod il-flus li tingħata mill-gvern kif ukoll il-flus li rnexxielha tiġbor mingħand ħaddieħor u l-flus li se jikkontribwixxi dan is-settur.

Dan qed isir fl-aħjar interess ta' l- industrija tat-turiżmu.

Id-dibattitu huwa riżultat ta' klawsola li hemm fl- att XII ta' l-1999 li għadda unanimament minn din il-Kamra u li permezz tiegħu twaqqfet l-awtorita' tat-turiżmu.

Jien ngħid li dan il-parlament għamel sew li unanimament ħass il-ħtieġa li minn żmien għal żmien jiddibatti kif tkun sejra l-industrija tat-turiżmu u jeżamina l-ħidma tagħha.

Jien nemmen li huwa essenzjali ħafna li jkun hemm l-iskrutinju parlamentari fuq in-nefqa ta' flus il-poplu u ta' dan is-settur.

Huwa importanti li naraw ukoll kif ir-riżultati prospettati jorbtu u jirrelataw man-nefqa u ma' l-għanijiet ta' l-awtorita' tat-turiżmu.

L-Att XII ta' l-1999 jagħti diversi setgħat lill-awtorita' tat-turiżmu fosthom li tippromwovi u tiżviluppa lil Malta bħala destinazzjoni turistika, li tagħti pariri lill-gvern dwar attivitajiet turistiċi, li toħroġ liċenzji taħt l-att, li tissorvelja, tikklassifka u tikkontrolla l- liċenzjar ta' l-istandards li għandhom jiġu provduti minn attivitajiet turistiċi, li tikkontribwixxi lejn it-titjib tal-livell tar-riżorsi umani u li tagħti pariri lill-gvern dwar l-ippjanar, l-infrastruttura u l-iżvilupp ta' l-industrija tat-turiżmu.

Din l-awtorita' għandha tassisti u tagħti pariri lill-gvern dwar kull ħaġa li tolqot lit-turiżmu u għandha tidħol u torganizza dawk l-attivitajiet u proġetti li tista' tqis li jkunu idonei mat-twettiq tal-funzjonijiet tagħha.

Issa dan il-parlament ħass ukoll illi jikkomponi din l-awtorita' b'mod li tkun tassew rappreżentattiva ta' l- interessi kollha tat-turiżmu f'dan il-pajjiż.

Jien se nerġa' nirrepeti dak li għedt nhar l-Erbgħa, ovvjament fil-qosor, dwar il-kompożizzjoni ta' l- MTA għaliex huwa importanti li wieħed jifhem minn min hija komposta din l- awtorita'.

Il-membri ta' l-awtorita' huma ħdax li sitta minnhom huma nominati mill- ministru.

Imbagħad hemm iċ-chairman, rappreżentant għal Għawdex u erbgħa membri oħra li jridu jkunu nies li għandhom għarfien u esperjenza dwar l- ivvjaġġar u t-turiżmu.

Ma naħsibx li hawn xi ħadd li għandu xi dubju mill- erba' persuni li ġew nominati minni għax dawn huma nies li ġejjin mis- settur privat, għandhom track record tajjeb u għandhom għarfien u esperjenza dwar l-ivvjaġġar u t-turiżmu.

Mill-ħames membri l-oħra wieħed jirrappreżenta l-assoċjazzjoni rikonoxxuta bħala li tkun rappreżentattiva tas-settur tal-lukandi.

Hawnhekk irrid ngħid li hawn żewġ għaqdiet li jirrappreżentaw il-lukandi; waħda hija l-MHRA u l-oħra hija l-federazzjoni tal-lukandi żgħar u l-istabilimenti ta' l-ikel.

Din mhijiex kwestjoni fejn wieħed jiddeċiedi minn żniedu liema hija l-aktar assoċjazzjoni rappreżentattiva pero' naħseb li huwa dmir ta' kull ministru, jkun min ikun, li jiżgura, permezz ta' stħarriġ u ta' surveys - kif fil-fatt sar fost il-lukandiera kollha ta' Malta fejn aħna staqsejnihom ma' min huma mseħbin – liema hija l-aktar assoċjazzjoni li għandha rappreżentanza.

Qed ngħid dan għax minn dan l-eżerċizzju li għamilna sibna li kienet l- MHRA li kellha maġġoranzi kbar ta' rappreżentanza u allura stedinna lil din l-assoċjazzjoni biex tinnomina membru fuq il-bord.

Jien ma jidhirlix li hemm bżonn li jsir stħarriġ kull darba sakemm ma jkunx hemm xi assoċjazzjoni oħra li tistaqsina jew tippretendi li hi tkun kisbet il- maġġoranza.

F'dan il-każ jerġa' jsir stħarriġ kif sar ukoll meta twaqqaf il-bord l-ewwel darba.

Ir-rappreżentant l-ieħor jirrappreżenta l-aġenziji ta' l-ivvjaġġar u l-aġenziji tat-turiżmu u allura jirrappreżenta l-FATTA li hija federazzjoni ta' assoċjazzjonijiet li kollha għandhom missjoni differenti.

Aħna ħeġġiġna lil dan ir-rappreżentant biex l-organizzazzjoni tiegħu terġa' tibda tieħu sehem – ovvjament kemm jien kif ukoll l-Onor.

Vella ma ġegħelna lil ħadd jagħmel xejn – għax naħseb li jkun aħjar kieku d- diskors isir ġewwa.

Pero' jekk il-FATTA tħoss li jekk tibqa' barra l- interessi tagħha jkunu salvagwardati aħjar, ħadd m'hu sidha.

Hemm imbagħad persuna oħra li tirrappreżenta lill-Air Malta u żewġ persuni oħra li qegħdin fuq il-bord fuq rakkmandazzjoni ta' l- assoċjazzjonijiet u rikonoxxuti mill-ministru li ma jkollhomx rappreżantanza diretta.

Hawnhekk id-drawwa hi – din għamilniha darbtejn - li naraw l-assoċjazzjonijiet kollha li għandhom rappreżentanza ta' xi qasam jew ta' xi settur fit-turiżmu u nitolbuhom biex jivvutaw għal-liema tnejn jixtiequ li jkunu r-rappreżentanti tagħhom fuq il-bord.

Dawn kienu l- assoċjazzjoni ristoranti ta' Malta u Għawdex – fil-fatt fl-1999 marru biex jivvutaw pero' għas-sena 2001 irrifjutaw li jattendu għal raġunijiet tagħhom - il-federation of hotels, il-pensions and catering establishments, il-union of tourist guides, it-timeshare association, il- professional diving school assocation, ir-rent-a-car association, l- unscheduled bus service, u din is-sena, nerġa' ngħid, ġew konfermati u eletti l-istess tnejn li kien hemm is-sena ta' qabel.

Mela meta ngħidu li madwar il-mejda ta' l-awtorita' hemm rappreżentat direttament jew indirettament is-settur kollu nkunu qed ngħidu dak li qiegħed jiġri.

Jien sirt naf li minn żmien għal żmien iż-żewġ membri li qegħdin jirrappreżantaw dawk l-għaqdiet u dawk l-assoċjazzjonijiet kollha jsejħu laqgħat mal-persuni li jeleġġuhom biex iżommuhom informati b'dak li jkun qed jiġri.

B'kuntrast ma' dak li kien jiġri qabel meta kien hemm l-NTOM, l- awtorita' llum, fil-fatt, kif jidher mill-funzjonijiet varji u iktar vasti li għandha, għandha raġġ akbar ta' azzjoni.

Fil-fatt illum l-awtorita' għandha erba' direttorati li jieħdu ħsieb il-marketing, il-product planning and development, il-human resources and support services u l-enforcement u amministrivament għandha żewġ taqsimiet oħra; it-taqsima tal-corporate u t- taqsima tal-communications and business development.

In-nefqa prospettata hija ta' Lm12,053,591 – dan joħroġ mill-istatement li poġġejt fuq il-Mejda tal-Kamra - u dan ifisser Lm3 miljun aktar min-nefqa tas-sena 2000.

Dan għaliex hemm finanzjament ikbar min-naħa tal-gvern li jammonta għal Lm8.5 miljun.

Hemm ukoll Lm175,000 li hija l-book transaction li l-gvern jagħtihom lill-MTA u mbagħad din tagħtihom lura biex jiġi serviced id-dejn li kien hemm fl-NTOM.

Dan ifisser li l-awtorita' m'hi qed tħallas xejn.

Fil-fatt din is-sena l-MTA se tonfoq aktar milli għandha provdut u dan jista' jsir għaliex ħafna mill-commitments tat-TOSS li hemm għal din is- sena jiġu għall-pagament is-sena d-dieħla u allura peress li l-awtorita' taf x'finanzjament se jkollna minn quddiem - dan huwa riżultat tal-ftehim li kien sar mal-gvern – tkun tista' tippjana aħjar.

Daqqa ta' għajn lejn l-income and expenditure accounts turi li l-overseas marketing expenditure, inkluż it-TOSS, se tlaħħaq id-Lm9 miljun.

L-ispiża għat-TOSS prospettata se tkun ta' Lm4.3 miljun - żieda ta' Lm1.3 miljun fuq is-sena ta' qabel – filwaqt li għall-promozzjoni, pubbliċita' u reklamar hemm żieda ta' Lm900,000 għal Lm4.7miljun.

L-accounts juru wkoll li se jkun hemm investiment ta' Lm100,00 f'hardware u tagħmir u wara l- ftehim kollettiv li ġie ffirmat ix-xahar li għadda, jirriżulta li fuq pagi u salarji se jkun hemm żieda ta' Lm0.25 miljun fuq is-sena li għaddiet.

Dan ikopri wkoll żieda fl-impjiegi.

Fil-fatt għal din is-sena huwa prospettat li se jiżdiedu tmien impjiegi.

Il-budget għall-promozzjoni huwa ħafna akbar u effettiv minn dak li jidher għaliex bi ftehim ma' operaturi f'diversi swieq l-operatur jieħu d-doppju tal-pubbliċita' għax hemm il-kontribut ta' Malta u Malta tieħu d-doppju tal-pubbliċita' għax hemm il-kontribut ta' l-operatur.

Dan ir-reklamar qed isir fuq it- television Ingliż bi ftehim mill-kumpannija Granada.

Din is-sena l-Lm4.3 miljun allokati għat-TOSS jinkludu wkoll Lm1 miljun fuq l-iskema ta' inċentivi u din hija simili għal dik l-iskema li kienet ġiet varata minn Ċipru li semmejt nhar l-Erbgħa li għaddew.

Kull direttorat għandu l-programm tiegħu li jiġi monitored xahar b'xahar u fejn ikun hemm bżonn dan jiġi updated, rivedut u aġġornat.

Ta' min igħid li dejjem ikun hemm status report miżmum biex wieħed jara f'liema stat ikun wasal.

Kif jirriżulta mill-istess pjan strateġiku dan huwa pjan li jħares 'il quddem oltre t-tliet snin li hemm prospettat.

Ikun tajjeb li hawnhekk jingħad ukoll li l-politika tal-gvern hija riflessa f'dan il-pjan u f'linji ġenerali.

Din hija politika li filwaqt li tapprezza u tgħożż it-tagħlim ta' l-imgħoddi, tħares 'il quddiem biex tiżgura li Malta ssir aktar rilevanti u aktar ta' siwi għall-operaturi lokali u barranin fil-qasam tat-turiżmu.

Għalkemm id-drawwiet u s-sistemi ta' l-imgħoddi kienu ta' siwi kbir fi żmienhom, fil-fatt m'għadhomx jgħoddu llum għaliex kif jaf kulħadd iż-żmenijiet jinbidlu u ma jistennew lil ħadd.

Irrid ngħid li ħafna minn dawk illi l-industrija kienet taħdem magħhom, illum m'għadhomx fuq is-suq, pero' l-verita' hi li Malta u Għawdex għadhom qegħdin fuq is-suq u jridu jibqgħu fuq is-suq u għalhekk huwa meħtieġ li pajjiżna jibqa' rilevanti għall-industrija u għall-imseħbin tagħna, kemm lokali kif ukoll barranin.

Għalhekk ma nistgħux nibqgħu marbutin mas- suppliers tradizzjonali tagħna u ma' sistemi li għamlu żmienhom.

Illum ma nistgħux nibqgħu naħsbu dwar ċertu tip ta' turist għax illum it-turist tal- massa m'għadux it-turist ta' 30 sena ilu li ma kienx jaf jivvjaġġa u ma kellu l-ebda esperjenza.

Illum it-turist li huwa klassifikat bħala t- turist tal-massa, huwa turist li għandu ċerta esperjenza li mhux l-ewwel darba li siefer ̧ turist li ħafna drabi jsiefer aktar minn darba fis-sena u turist li ma jsifirx sempliċement għax-xemx u għall-baħar imma jsiefer ukoll biex ikollu esperjenza.

L-industrija tat-turiżmu u l-poplu Malti għandu jibda jirrealizza li filwaqt li huwa importanti ħafna li wieħed iżomm in-numru ta' turisti li jiġu f'dan il-pajjiż, hemm benchmarks oħrajn li jirriflettu, per eżempju, fuq kemm ikun hemm nies impjegati fl-industrija u xi dħul tagħmel l- industrija.

Hemm ukoll benchmarks oħrajn bħal, ngħidu aħna, dwar l- occupancy levels.

Għalkemm forsi dawn ma jkunux dawk li wieħed kien jistenna qabel meta t-turist kien jiġi sebat ijiem jew 14-il jum back to back, l-aktar ħaġa importanti hija li l-lukandi jkollhom room rate achieved aktar minn qabel.

Min qiegħed fl-industrija qed jifhem x'qed ngħid jien u x'qed igħidu l-membri kollha ta' din il-Kamra.

Il-punt li qed nagħmel hawnhekk huwa li jekk jonqsu għaxra mis-sena ta' qabel jew jiżdiedu għaxra mis-sena ta' qabel, m'hijiex kwestjoni ta' suċċess jew nuqqas ta' suċċess imma ħafna drabi huwa riżultat ta' evoluzzjoni naturali tas-suq.

Sur President, dan il-pajjiż għandu ħafna x'joffri u għandu ħafna doni.

Meta jien kont responsabbli mill-kultura u kont qiegħed nitkellem għan- nom ta' Malta f'Lussemburgu fl-istructured dialogue dwar il-kultura, l- president tal-kummissjoni Walter Veltroni kien dar fuqi u qalli li għalkemm aħna għandna bżonnhom għal ħafna affarijiet oħra ċertament li f'dak li għandu x'jaqsam ma' kultura l-kontribut ta' Malta huwa imprezzabbli.

Għalhekk minkejja li forsi fl-imgħoddi ma sfruttajniex id- doni tagħna daqstant tajjeb - bil-kelma nisfruttaw ma rridx infisser nikkummerċjalizzaw imma nivvalurizzaw ftit aħjar – aħna nistgħu nagħmlu minn Malta ̧ b'enfasi fuq dak li jagħmilna Maltin u fuq l-identita' nazzjonali tagħna, destinazzjoni li mhux timtela' wara li jimtela' ħaddieħor imma destinazzjoni li fil-fatt tkun l-għażla preferita għall- vjaġġatur.

Aħna għandna noffru esperjenza ġdida u sabiħa lil min jiġi fostna.

Dażgur li għandna nkomplu nbigħu x-xemx u l-baħar!

Pero' bħalna hawn ħafna fil-Mediterran, fosthom it-Tuneżija, il-Marokk, l-Eġittu, it- Turkija u l-Bulgarija, fejn il-pagi huma bil-bosta inqas minn tagħna u allura jistgħu jbigħu x-xemx u l-baħar bi prezz ferm orħos minn tagħna.

Għalhekk f'dak li għandu x'jaqsam ma' kompetizzjoni żgur li aħna ma nistgħux nirbħu fuq prezz imma rridu nirbħu fuq fatturi oħra b'aspetti oħra ta' l-offerta tagħna.

Pajjiżi oħrajn li diġa' huma marbutin mal-euro – dan l-aħħar din il-munita żdiedet fil-valur pero' l-kambju tagħha għadu baxx - qed jagħmlu tajjeb għall-prezz ta' xogħol ogħla minn dak li għandna aħna permezz tal-kambju iktar baxx tal-euro u qed joffru pakketti tassew kompetittivi.

Jien naħseb li 'l quddiem, wara li jitkellmu l-kelliema ta' l- oppożizzjoni, jkolli opportunita' neżamina ftit x'beħsiebha tagħmel kull taqsima ta' l-awtorita' matul din is-sena u x'qiegħed jiġi mħejji.

Fil- fatt skond il-pjan strateġiku qed nimmiraw għal għan wieħed; li l-offerta Maltija tiġi ripożizzjonata biex taqdi l-ħteġijiet ta' l-industrija tal-lum u wisq iktar ta' għada.

Grazzi.

MR SPEAKER: Grazzi.

Aktar rimarki?

L-Onor.

Joseph Cuschieri.

ONOR.

JOSEPH CUSCHIERI: Mr Speaker, bla dubju ta' xejn il-qasam turistiku huwa qasam għall-qalb il-poplu Malti għax minnu jiddependi l-għajxien ta' ħafna nies.

Pero' fejn tidħol l-awtorita' tat-turiżmu wieħed ma jistax jinsa l-kutrumbajsa politika Nazzjonalista.

Ma rridux ninsew li meta l- gvern Laburista kien se jwaqqaf l-awtorita' tat-turiżmu – dak l-abbozz ta' liġi ġie ssekondat mill-istess ministru tat-turiżmu li għandna llum - l- oppożizzjoni Nazzjonalista ta' dak iż-żmien kienet ivvotat kontra għal skopijiet partiġġjani u vantaġġi politiċi pero' wara l-elezzjoni dawn ressqu l-abbozz ta' liġi dwar din l-istess awtorita' u għaddew minn dan il- parlament.

Bla dubju ta' xejn jien ħadt pjaċir nisma' lill-ministru jitkellem dwar il-kompetizzjoni li għandna madwarna fil-pajjiżi tal-Mediterran.

Jien għedt kemm-il darba li biex inkunu kompetittivi fil-qasam turistiku ma nistgħux inħallu barra l-kunċett li l-prodott tagħna jrid ikun kompetittiv ma' dak ta' pajjiżi oħra.

Dan iwassalni għall-punt dwar diskussjoni li kellna ftit tal-ġranet ilu dwar il-kwestjoni tal-kontribuzzjonijiet ġodda li s-setturi turistiċi se jkollhom iħallsu.

Jien ngħid bl-akbar konvinzjoni li dan mhux qed isir min-naħa ta' l-awtorita' imma min-naħa tal- ministru.

Jidher li l-qasam turistiku ma jiflaħx għal dawn il- kontribuzzjonijiet.

Per eżempju, llum it-3-star hotels ma tantx jinsabu f'sitwazzjoni pjaċevoli.

Dawn l-affarijiet ngħiduhom bi sfortuna għax fin- nofs hemm l-impjiegi tal-ħaddiema Maltin.

Jien qed namalgama l- kontribuzzjonijiet mal-pakkett li rridu noffru lit-turist barrani għax jekk irridu nkunu kompetittivi rridu naraw li l-prodott tagħna ma jkunux ogħla milli diġa' hu.

Il-ministru qal li f'ċerti pajjiżi l-pagi huma ferm inqas minn tagħna.

Dan ifisser li l-operatur għandu spiża inqas biex imexxi l-qasam tiegħu u allura jista' joffri prezz ferm irħas milli qed noffru aħna fil-preżent.

Meta nżidu l-piżijiet tad-dawl, ilma, taxxi u kontribuzzjonijiet inkunu qed inżidu l-piżijiet ukoll fuq il-qasam turistiku u dan jiġi rifless fuq il- prezzijiet li noffru lit-turist.

Awtomatikament dan jaffettwa l- kompetizzjoni mal-pajjiżi ġirien tagħna li għandhom xemx u baħar daqsna.

Per eżempju, aħna għandna 5-star hotels u 4-star hotels imma dawn il- pajjiżi għandhom lukandi li huma aħjar minn tagħna.

F'pajjiżna l- investitur ilu jinvesti snin sħaħ u allura f'dak li għandu x'jaqsam ma' servizzi u lukandi aħna għandna vantaġġ fuq pajjiżi oħra.

Pero' hawnhekk nixtieq nistaqsi: X'inhu l-livell tagħna f'dak li għandu x'jaqsam ma' infrastruttura?

Bħala pakkett in ġeneral x'qed noffru?

Li nista' ngħid hu li l-prodott Malti qed jogħla kontinwament.

Jien għalhekk sa ċertu punt ħadt pjaċir nisma' lill-ministru jindirizza dan il- fatt pero' l-affarijiet iridu jsiru bil-fatti u mhux bil-paroli biss.

L- operatur irid għajnuna bil-fatti.

Issa jien ma nimmaġinax li l-awtorita' twaqqfet biex l-operatur jiġi intaxxat għax inkella mhux 'il quddiem se mmorru imma lura.

Nafu, per eżempju, li qabel l-1996 kienu diġa' qed ifiġġu l-problemi u li kieku ma kienx għall-ispinta kbira li għamel gvern Laburista bejn l-1996 u l-1998 kieku ma nafx x'kien jiġri.

J'Alla f'dawn is- snin li għandna quddiemna naraw kif se nerġgħu niksbu riżultati pożittivi fil-qasam turistiku u ma nħallux aktar inċertezza għax minn dan il-qasam jiddependi ħafna l-għajxien ta' ħafna ħaddiema.

Mr Speaker, gvern Laburista impenja ruħu bis-serjeta' u f'sena u għaxar xhur sebbaħ diversi postijiet turistiċi.

Dawn il-postijiet mhux se noqgħod insemmihom għax semmejnihom kemm-il darba.

Pero' mbagħad x'ġara?

F'Buġibba, per eżempju, ma sar xejn aktar milli għamel gvern Laburista u allura rridu naraw x'se nagħmlu għax inkella l-flus li ntnefqu se jispiċċaw fix-xejn.

Per eżempju ̧ il-proġetti l-oħrajn li kienu nbdew u li kieku fi stadju avvanzat, sal-lum għadu lanqas tlesta wieħed minnhom.

Apparti minn hekk, biex għamlu l-promenade ta' Tas- Sliema, mit-torri sal-fortizza, ħadu sena u ntnefqu Lm800,000.

Issa biex sar il-proġett kollu ta' Buġibba ntnefqu Lm2.5 miljun u dan kollu sar f'erba' xhur għax il-ħaddiema tal- gvern huma kapaċi wkoll.

Barra minn dan gvern Laburista beda proġetti oħra wkoll.

Mr Speaker, imbagħad xi ngħidu fuq it-toroq?

Bejn l-1987 u l-1996 gvern Nazzjonalista nefaq Lm60 miljun pero' r-riżultat huwa zero.

Din ilni ġimgħa li għidtha u poġġejt id-dokumenti fuq il-Mejda tal-Kamra wkoll pero' l-Ministru Ċensu Galea ma fetaħx ħalqu dwar dan.

Allura wieħed bilfors ikollu jistaqsi fejn qed imorru l-flus.

Li tħallas it-taxxi u tara r- riżultati taċċettaha imma li tħallas it-taxxi u ma tara l-ebda riżultati u ħadd ma jaf fejn sejrin, ma taċċettahiex.

Meta tisma' li ntnefqu Lm60 miljun fuq it-toroq u li l-gvern għandu bżonn Lm40 miljun, timmaġina li t- toroq huma tad-deheb u mhux qegħdin fis-sitwazzjoni diżastruża li jinsabu fiha.

Dwar dan għadni qed nistenna risposta.

Issa nixtieq ngħid xi ħaġa dwar l-impjiegi li joħorġu mill-awtorita'.

F'Ġunju tas-sena li għaddiet l-awtorita' kienet ħarġet applikazzjonijiet għal-lecturer, assistant lecturer, housekeeping operations lecturer, catering facilities manager u għal postijiet oħrajn għax hawn lista sħiħa.

Dan kien fil-21 ta' Ġunju tas-sena 2000.

Fis-16 ta' Lulju, jiġifieri f'inqas minn xahar wara, f'paġna 4 tal-"KullĦadd", kien hemm dan ir-rapport bit-titlu "Impjieg għal Ħabib fl-Awtorita' tat-Turiżmu".

Dan ir-rapport igħid hekk:

"Jidher ċar li fl-awtorita' tat-turiżmu l-għoti ta' l-impjiegi xejn m'hu qed isir b'mod ċar u trasparenti.

Xi ġranet ilu ħarġet sejħa għall-applikazzjonijiet għall-manager catering facilities fl-istitut ta' l-istudji turistiċi.

Nies midħla ta' l-istitut ta' l-istudji turistiċi wrew tħassib għall-mod kif it-tourism authority ħolqot dan il-post ġdid fil-grad ta' manager.

Jidher stramb il-fatt li għall- kuntrarju ta' dak li jsir is-soltu meta joħorġu sejħiet biex jimtlew postijiet fl-istess tourism authority, din id-darba ma saritx sejħa biex dan il-post jimtela min-nies diġa' impjegati ma' l-istess awtorita'.

Wieħed kien forsi jasal biex jifhem li ssir sejħa minn barra li kieku ma kien hemm ħadd minn ġewwa interessat f'dan il-post, iżda ma jidhirx li dan huwa l-każ.

Dan it-tħassib aktar jikber meta wieħed iqis li madwar sena ilu, jiġifieri sena qabel is-16 ta' Lulju tas-sena l-oħra, mingħajr ma saret l-ebda sejħa għal applikazzjonijiet, persuna ħafna qrib tal- ministru ngħatat impjieg part-time b'kuntratt bħala manager catering facilities fl-istitut ta' l-istudji turistiċi.

Ftit taż-żmien wara din il-persuna ngħatat uffiċċju ġdid f'post prominenti fl-istess istitut.

Nies dilettanti ta' l-imħatri qed ibassru kważi b'ċertezza li l-ħatra ta' manager catering facilities se tingħata lil din il-persuna.

Dan huwa mod konvenjenti ħafna biex jinqdew il-ħbieb tal-ħbieb, imbagħad niftaħru bit-trasparenza u bis-serjeta' fit-tmexxija!

Nistennew u naraw.".

Issa ftit tal-ġimgħat ilu ħareġ ir-riżultat u dak li ġie mbassar madwar sitt xhur ilu seħħ fir-realta'.

Per eżempju, is-Sur Albani li kien fuq il-bord tal-panel, saħansitra kellu l-vilta' jħeġġeġ lis-Sur John Cassar li kien wieħed mill-applikanti – dan qed insemmih għax għandi l-permess tiegħu - biex jirtira l- applikazzjoni tiegħu.

Dakinhar iċ-chairman lil dan il-bniedem qallu li dan l-impjieg huwa peanuts għalih, imma mbagħad l-impjieg mhux hu ħadu imma ħadu min għandu inqas kwalifiki u inqas esperjenza.

Dan mhux qed nivvintah jien imma dawn fatti.

Issa min jaf lis-Sur Cassar jaf li dan huwa bniedem li ħadem f'lukandi kbar u għandu esperjenza u kwalifiki kemm irid, biżżejjed ngħid li ġab il-Masters minn Milan.

Għalhekk il-ministru jmissu jirrikonoxxih u mhux joqgħod jistenna lill-universita' tirrikonoxxi l- Masters li għandu.

Imbagħad bniedem li m'għandux il-kwalifiki, imbierek Alla, ħa l-impjieg kif kien imbassar.

Jien ikolli dubji kbar, per eżempju ̧ meta nara r-riżultat ippubblikat u mwaħħal fuq in-notice boards fl-ITS mingħajr logo ta' l-ITS, mingħajr logo ta' l-MTA u mingħajr firma ta' ħadd.

Fil-fatt ir-riżultat irranġawh b'mod li dak li ħa l-impjieg kien aħjar fil-common skills u fil- personalita', jiġifieri fil-kwalifiki u fl-esperjenza ma kienx aħjar.

Issa jekk minħabba l-kulur politiku se nibdew inwarrbu lil dawn in-nies, ifisser li l-awtorita' mhux qed taħdem bis-serjeta' u li fl-ITS l- affarijiet qed isiru b'mod partiġġjan.

Il-ministru jaf li din kienet maħduma bizzilla u li dan l-impjieg kellu jingħata li min kien ippjanat li jingħata, pero' jien lest li ngħaddilu d- dokumentazzjoni kollha li għandi.

Jekk l-affarijiet se jimxu b'dan il-mod ma jistax ikun hemm fiduċja fl-awtorita' tat-turiżmu.

Biex ikun hemm il- fiduċja jrid ikun hemm is-serjeta' u t-trasparenza.

Għalhekk nitlob lill- ministru jwieġeb dwar dan u jinvestiga kif saru l-affarijiet.

Grazzi.

MR SPEAKER : Grazzi.

Aktar rimarki?

L-Onor.

Karmenu Vella.

ONOR.

KARMENU VELLA: Mr Speaker, illum qed niddiskutu l-estimi ta' l- awtorita' tat-turiżmu u nixtieq nibda biex ngħid li l-estimi għas-sena 2001 nistgħu nipparagunawhom mar-revised estimates tas-sena 2000, peress li l- audited accounts tas-sena 2000 għadhom ma ħarġux.

Din wieħed jifhimha għax għadna kemm spiċċajna s-sena 2000 jiġifieri ħadd ma jistenna illi l- affarijiet isiru daqshekk malajr.

Issa l-estimi x'inhuma?

Kull meta kumpannija privata jew business privat jagħmel l-estimi, jkollok id-dħul minn fejn hu ġej, il-ħruġ fuqhiex se jintnefaq u jkollok ukoll it-targets, il-profitti jew ir-riżultati li dik l-azjenda tkun se tipprova tilħaq.

Fuq l-estimi ta' l-awtorita' tat-turiżmu għandna xi dettalji fuq id-dħul u fuq il-ħruġ, pero' qed ninnota illi targets m'għandna xejn.

Jien qed ngħid dan kollu bi spirtu kostruttiv biex minbarra d-dħul u l- ħruġ nibdew ninkludu wkoll it-targets li jkollna u r-riżultati li jkunu deħlin.

B'hekk l-affarijiet ikunu qed isiru aktar b'mod serju.

X'jiswa li nkun naf x'se ndaħħal jew x'se noħroġ imbagħad ma jkollix idea tal- profitti jew tal-performance li jkollna.

Per eżempju, minkejja li hawnhekk kull darba ngħidu li qed inżidu l-vot 'l hawn u vot 'l hinn donnu li t-targets tagħna dejjem qed jonqsu.

Aħna konna daħħalna s-settur privat fl-awtorita' tat-turiżmu biex forsi tidħol ftit il-mentalita' tal- privat, pero' ma tantx jidher li dieħla din il-mentalita'.

Pero' apparti minn hekk naf li hemm ħafna nies ġodda fl-MTA li huma serji fuq xogħolhom u li huma stmati imma s'issa r-riżultati tagħhom għadhom ma jidhrux.

Qabel ma niġi għall-vot ta' l-MTA nixtieq ngħid xi ħaġa żgħira fuq il- vot kumplessiv tat-turiżmu.

Huwa veru li l-vot tat-turiżmu żdied pero' ma rridux ninsew illi gvern Laburista ħareġ bil-proġetti tat-tourism zones.

U meta tgħaqqad il-vot li kellu l-ministeru tat-turiżmu u l-vot fuq it- tourism zones li kien managed prinċipalment mill-ministeru responsabbli mill-ambjent, wieħed isib illi gvern Laburista kellu Lm6.5 miljun vot kapitali u Lm3.5 miljun intnefqu fl-ewwel tliet xhur fuq il-proġett ta' Buġibba.

Għalhekk qed nitkellmu fuq vot komplessiv ta' Lm10 miljun li parti kbira minnu kienet se tintnefaq speċifikament fuq prodott turistiku.

Skond l-estimi ta' din is-sena, il-vot għat-turiżmu taħt gvern Nazzjonalista tela' minn Lm6.5 miljun għal Lm8.5 miljun, pero' meta tħares imbagħad lejn il-vot li hemm allokat għal upgrading ta' tourist areas, issib li dan il-vot qiegħed Lm900,000.

Jien niskanta kif ġie vvutat dan l- ammont żgħir għaliex ma nistax nifhem kif dan il-gvern irid jispiċċa l- ħafna xogħlijiet li kienu nbdew qabel b'Lm900,000.

Per eżempju, ix- xogħlijiet li kienu nbdew fin-naħa ta' isfel ta' Malta tliet snin ilu għadhom lanqas tlestew.

Mela jien naħseb li l-vot kumplessiv aktar niżel milli tela'.

Hawnhekk il-ministru jista' jgħidli li hemm il-vot ta' l- ambjent, il-vot tat-trasport, il-vot tat-toroq u voti oħrajn imma dawn il- voti dejjem kienu hemmhekk.

Pero' vot speċifikament fuq tourist upgrading ma jidhirx.

Barra minn hekk naħseb li l-ministru jaf daqsi kemm hu diffiċli biex vot li qiegħed taħt ministeru ieħor tintnefaq parti minnu fuq proġetti turistiċi.

Jien niftakar illi biex għamilna hekk - jien nista' ngħid li sibt ħafna koperazzjoni mingħand sħabi - konna għamilna kumitat ministerjali li ħafna drabi kien ikun chaired mill-prim ministru ta' dak iż-żmien stess għaliex konna nemmnu fl-importanza tat-turiżmu.

L-approach ta' dak iż-żmien kien illi nżidu t-turnover mit-turiżmu u nżidu l-ammonti ta' bednights u arrivals mit-turiżmu, mhux billi nnaqqsu l-prezzijiet imma billi ntejbu l-prodott tagħna.

Illum nafu li hemm ministerial committee, pero' nafu wkoll li għal dan il-kumitat mhux qed jattendu ministri imma kollox qed jitħalla f'idejn ministeri differenti.

Kumment ieħor li rrid nagħmel qabel ma nitkellem fuq l-estimi ta' l-MTA huwa li wieħed kien jistenna li l-vot fuq l-emoluments tal-ministeru tat- turiżmu kellu jonqos għax ħafna mix-xogħol qed isir mill-MTA.

Għalhekk l- MTA qed tqum lill-gvern ħafna flus u allura wieħed kien jistenna li l- ministeru tat-turiżmu jagħmel xi ftit savings fuq il-finanzi tal-gvern pero' dan ma sarx.

Fil-fatt fl-aħħar sentejn l-emoluments telgħu bi 11%.

Issa dan ma kienx dovut ̧ per eżempju ̧ għal xi increases li seta' kien hemm għaliex meta qed titkellem fuq Lm153,000 kważi qed titkellem fuq 30 impjieg ġdid.

Jien qed ngħid dawn l-affarijiet biex forsi aktar tard il- ministru jagħtina spjegazzjoni dwarhom.

Fil-fatt sieħbi għadu kemm qal li l-vot għall-ITS niżel bi Lm58,000.

Għandek żieda qawwija f'pagi u tnaqqis f'setturi importanti u dan huwa sintomu mas-settur turistiku kollu.

Per eżempju, meta nħarsu lejn l-MTA se nsibu illi għandna żidiet qawwija f'salarji u f'overheads imbagħad hemm tnaqqis fuq affarijiet aktar importanti.

Dawn kienu kummenti rigward affarijiet li għandhom x'jaqsmu mal- ministeru.

Issa ħalli nitkellem ftit fuq l-estimi ta' l-MTA.

Kif qal il-ministru, id-dħul globali ta' l-MTA min-naħa tal-gvern, ta' l-Air Malta, ta' l-MIA, kontribuzzjonijiet privati u xi affarijiet oħra żdied b'madwar Lm1.8 miljun, jiġifieri għandek żieda sostanzjali ta' 21%.

Pero' meta tara l- kontribuzzjonijiet qawwija li kellu joħroġ il-privat għal din is-sena ssib li l-kontribuzzjoni tal-gvern bħala persentaġġ tad-dħul kollu ta' l-MTA niżel minn 88% għal 83%, jiġifieri bħala persentaġġ il-gvern naqqas il- kontribuzzjoni tiegħu.

Fil-fatt bħala persentaġġ il-kontribuzzjoni tal- privat minn 4% żdiedet għal 9.5%.

Imma xtaqt ukoll nikkoreġi xi ħaġa żgħira għaliex fl-estimi tad-dħul jidher li l-gvern se jagħti lill-MTA Lm8.675 miljun.

Fil-fatt nafu li Lm175,000 minnhom sejrin bħala ħlasijiet ta' interessi li l-MTA għandha mal-Bank of Valletta.

Għalhekk il-vot li qed jagħti l-gvern lill-MTA huwa ta' Lm8.5 miljun.

Hawnhekk, Sur President, irrid nagħmel kumment għad-dikjarazzjonijiet li saru li t-turiżmu għamel pass qawwi 'l quddiem għaliex ħa mingħand il-gvern assigurazzjoni illi għall-erba' snin li ġejjin, jiġifieri sas-sena 2004, il- gvern se jagħti lill-MTA is-somma ffissata ta' Lm8.5 miljun.

Din għandha ċerti vantaġġi għaliex l-MTA m'għandhiex toqgħod tiġġieled kull sena biex tara kemm se tieħu għax issa taf li fis-snin li ġejjin għandha ammont stabbilit.

Pero' jien naħseb li hawnhekk l-MTA għamlet żball għax il-vot tat-turiżmu żdied kull sena.

Fil-fatt ̧ jekk m'iniex sejjer żball, mill- 1990 'l hawn dan il-vot darbtejn biss tnaqqas.

Pero' fl-1998 il-vot ta' l- NTOM żdied b'Lm1 miljun, jiġifieri tela' b'19% aktar fuq is-sena ta' qabel; fl-1999 żdied bi kważi Lm0.6 miljun, jiġifieri tela' bi kważi 9%; fis-sena 2000 żdied bi ftit inqas minn Lm0.5 miljun, jiġifieri żdied b'6%; u mis-sena 2000 għas-sena 2001 żdied bi kważi Lm1 miljun, jiġifieri reġa' żdied bi 12.5%.

Issa għandna l-assigurazzjoni tal-ministru illi għas-snin 2002, 2003 u 2004 mhu se jkun hemm l-ebda żieda fil-vot ta' l-MTA.

Qed ngħid dan għax bejn l-1997 u s-sena 2001 dan il-vot tela' bi Lm3 miljun.

U kif jgħallmuni sħabi u kulmin huwa fil-politika u fl-ekonomija, a zero growth over a period tista' teħodha bħalha a decrease minħabba kwestjonijiet ta' inflazzjoni, proġetti ġodda eċċ. Dan qed ngħidu biex ma nibqgħux niftaħru li qisna għamilna xi vittorja għax fis-snin li ġejjin mhu se jkun hemm l- ebda żieda.

Issa se ngħid xi ħaġa dwar il-kontribuzzjonijiet tal-privat, Sur President.

Il-gvern żied lill-MTA bi ftit inqas minn Lm1 miljun meta jaf li din se tonfoq Lm3.3 miljun.

Għalhekk qam ħafna paniku biex jipprovaw jiġbru kemm jista' jkun fondi għall-MTA minn sorsi oħrajn u l- ewwel sors li ħasbu fuqu kien is-sors privat.

Aħna għidna li ż-żieda ta' kważi Lm1 miljun hija esaġerata.

Issa hawnhekk wieħed jista' jgħid li ilu ma jkun hemm żidiet.

Dan huwa veru imma ma tistax tagħti żieda ta' 180% f'daqqa waħda.

U ladarba qed nitkellmu fuq il-kontribuzzjonijiet tal- privat nixtieq nagħmel xi kumment ieħor fuq dak li qal il-ministru.

L-Onor.

Refalo qal li kien hemm xi flus mill-kontribuzzjonijiet li kellu jħallas il-privat lill-MTA illi ma nġabrux.

Pero' meta naraw ir-revised estimates tas-sena 2000 insibu illi l-ammont kollu ta' Lm345,000 inġabar.

Allura lil min se nemmnu, lill-ministru jew ir-revised estimates?

Fl- opinjoni ta' l-oppożizzjoni dawn iż-żidiet kienu qawwija, saru mingħajr ebda konsultazzjoni u ma kien ebda loġika kif inħadmu.

Barra minn hekk kif se naraw aktar 'il quddiem, l-MTA mhux qed tiġġustifika dawn iż-żidiet la bil-mod kif qed taħdem, la kif qed jintnefqu l-flus u wisq anqas bir- riżultati.

Jien ngħid illi din il-miżura hija miżura negattiva oħra illi la se tgħin il-prodott tagħna u lanqas se tgħin il-kompetittivita' tagħna.

Fl-opinjoni tiegħi, fis-settur turistiku mexjin lejn politika ta' a higher tax u a lower incentive approach u din hija politika ħażina.

U meta l- ministru stess qed jgħid li hemm flus li għadhom ma nġabrux, dan ifisser li min qed iħallas qed induru fuqu biex iħallas aktar, imbagħad m'aħniex kapaċi nduru fuq dawk li mhux qed iħallsu dak li huwa dovut lill-MTA!

Jien kont nistenna li l-ewwel iddur fuq dak li għandu jagħti qabel ma ddur fuq dak li diġa' qiegħed iħallas.

Issa jien dan qed ngħidu mingħajr ebda motivazzjoni politika, għalkemm il-ministru dan l-aħħar f'intervista mal-PBS qal li d-diskors kollu li għamilna nhar il-Ħamis jew nhar il-Ġimgħa sar b'motivazzjoni politika.

Jien ngħidlu li qiegħed ħafna 'l bogħod minn dak li qed jaħseb.

Jien ma nafx jekk aktar tard il-ministru jistax jagħti konferma illi min-naħa ta' l-MTA mhux se jkun hemm talbiet u żidiet oħrajn.

(Interuzzjonijiet) Il-ministru qed jgħid li diġa' qal li mhux se jkun hemm u ta' dan nirringrazzjah f'isem is-settur.

Meta ż-żieda fin-nefqa tat-tourism authority se titla' bi Lm3.3 miljun imma d-dħul se jiżdied b'Lm1.8 miljun.

Barra minn hekk, din is-sena se niġbru Lm10.4 miljun imma se nonfqu Lm12 miljun u dan se jħallina b'deficit ta' Lm1.6 miljun, li jammonta għal 16% tad-dħul ta' l-MTA.

Kieku l-MTA ma ġabritx kontribuzzjonijiet min-naħa tal- privat, dan id-deficit kien jitla' għal Lm2.3 miljun u d-dħul kien jinżel għal Lm9.8 miljun.

Dan ifisser illi l-MTA kienet tibda l-ewwel sena b'deficit li jaqbeż it-23% u jien ngħid illi dan mhuwiex sinjal tajjeb.

Aħna qed nitkellmu fuq estimi biss, jiġifieri jista' jkun li n-nefqa kif ukoll id-deficit għas-sena li qegħdin fiha jikbru u jiċkienu, pero' l- probabbilta' hi li aktar jikbru.

Il-ministru qalilna wkoll li dan huwa deficit temporanju għax għadna qed inħallsu Lm4.3 miljun lit-TOSS.

Qed jingħad li ladarba tispiċċa t- TOSS dawk il-Lm4.3 miljun imorru għal promotion overseas eċċ. Issa jien qed nassumi li minn dawk il-Lm4.3 miljun dan id-deficit jinqata' ukoll.

Pero' hawnhekk bilfors tqum din il-mistoqsija: Jekk dan id- deficit huwa wieħed temporanju għal sena waħda biss għaliex is-sena d- dieħla l-Lm4.3 miljun tat-TOSS mhux se jintnefqu, għalfejn ġew imposti dawn il-kontribuzzjonijiet fuq is-settur privat?

Kieku l-MTA kienet se tibqa' turi deficits qawwijin kieku wieħed kien igħid li minn x'imkien trid iġġibhom pero' meta qed nispjegaw lil kulħadd li dan huwa deficit temporanju ma kellniex għalfejn noqogħdu nduru fuq il-privat.

Sur President, ladarba għedna li l-MTA se tonfoq Lm3.3 miljun aktar, nixtieq nitkellem ftit fuq kif din tamministra l-finanzi tagħha għax jien naħseb li tista' tamministrahom aħjar, u nista' ngħid li dħalt fid-dettall biex nara ż-żieda ta' Lm3.3 miljun fejn hi sejra.

Minkejja li qed tingħata l-impressjoni li l-infiq kollu se jmur fuq promotion, advertising u marketing dawn fil-fatt huma parti żgħira mit-Lm3.3 miljun.

Għalhekk jien qsamt l-infiq kollu fi tliet setturi prinċipali, jiġifieri t-TOSS fejn għandek Lm4.3 miljun li se jintnefqu fuqha, l-operating and administrative costs, illi normalment ngħidulhom overheads, u l-promotional expenses, marketing, advertising u dawk l- affarijiet.

Mela minn total expenditure ta' Lm12 miljun li se tonfoq l- MTA f'sena, Lm4.3 miljun sejrin għat-TOSS, Lm4.3 miljun oħra sejrin għal operating u administrative costs u Lm3.4 miljun sejrin għal promotional expenses.

Qed ngħid dan biex ħadd ma jkollu l-impressjoni li l-MTA qed tonfoq Lm12 miljun fuq reklamar u dawn l-affarijiet.

Huwa veru li t-TOSS hija marketing tool ukoll, pero' fuq dan nitkellem aktar tard għax jien sal-lum ma nistax nifhem li se nonfqu Lm4.3 miljun fuqha.

Nerġa' ntenni li l-impressjoni illi ż-żidiet kollha sejrin fuq advertising u promotion hija impressjoni ħażina anzi, nista' ngħid ukoll illi filwaqt li s-sena l-oħra fuq promotion kien qed jintnefaq 30% ta' l- MTA budget, għal din is-sena se jintnefaq 28%.

Mela bħala persentaġġ inżilna, u sieħbi l-aħħar darba semma Ċipru.

Lil Ċipru għandna nsemmuh f'kollox.

Per eżempju, l-operating and administrative costs ta' Ċipru huma inqas minn 25% tat-total expenditure, mentri l-operating and administrative costs tagħna qegħdin kważi 40%.

Għalhekk Ċipru għandna nsemmuh fit-tajjeb ukoll.

Jekk għandna l-ħila nikkuppjaw lil Ċipru f'dawn l- affarijiet jien ngħid li nkunu għamilna pass 'il quddiem.

Qed ngħid dan għax għalija dan l-ammont huwa qawwi ħafna.

Is-sena l-oħra l-operating and administrative costs tat-TOSS kienu 39% tan-nefqa sħiħa tal-Malta tourism authority.

Issa jien ma niftakarx li xi darba ntnefqu dawn l-ammonti kollha fuq it-TOSS, lanqas fl-agħar żmenijiet.

Imbagħad għandna l-operating and administrative expenses li ntnefqu fil- head office lokali kif ukoll fl-overseas offices tagħna li jammontaw għal 26% of total expenditure u l-promotional expenses li jammontaw għal 23% biss tat-total expenditure.

Dan ifisser li min-nefqa ta' Lm12 miljun, fuq promotion se nonfqu biss Lm3.3 miljun u minn Lm3.3 miljun żieda li ħadet l-MTA, Lm0.75 miljun biss se jmorru fuq dan is-settur.

Jien nerġa' ntenni li din l-imbierka nefqa fuq it-TOSS ma nistax nifhimha.

Kif jaf kulħadd it-TOSS kważi hija a necessary evil.

Dan bħal meta tgħid lil xi ħadd: I cannot live with you but I cannot live without you!

Din hija xi ħaġa li għalkemm nixtiequ nneħħuha ma tantx nistgħu ngħaddu mingħajrha għax nafu li jekk inneħħuha l-effetti aktar jistgħu jkunu negattivi.

Issa skond il-ministru hemm qbil, anke mal-lukandiera, li t-TOSS għandha titneħħa, pero' l-feedback li għandi jien huwa li ħafna ma jaqblux li din għandha titneħħa.

Per eżempju, fl-aħħar annual general meeting ta' l-MHRA kien hemm individwu li qal li waħda mill-worries tiegħu hija t- tneħħija tat-TOSS.

Min-naħa l-oħra mhux il-lukandiera kollha qed jieħdu ħafna vantaġġ mit-TOSS.

Per eżempju, jekk it-TOSS qed tissussidja t- turist tal-massa ta' l-operatur, min għandu 5-star hotel jaqbillu ma joqgħodx jissussidja l-mass market u jintefa' fuq promozzjoni.

Din nifhimha għax dawn ma jeħdux dawk it-turisti li huma price sensitive u t- turisti li jutilizzaw it-TOSS.

Pero' rridu nifhmu wkoll li 80% tas-sodod tagħna sfortunatament mhumiex qegħdin f'din il-kategorija.

Għalhekk wieħed irid jifhem li veru jista' jkollok hoteliers b'interessi differenti imma mbagħad id-deċiżjoni trid tittieħed, kemm jista' jkun, fl-interess ta' kulħadd.

Jekk il-lukandiera jaqblu mal-ministru li t-TOSS għandha titneħħa mela għandna nneħħuha, pero' mbagħad mhux joqgħodu jħabbtu l-bibien tal- ministru u jgħidu x'għamilna u ma għamilniex.

Dwar dan jien naqbel mal- ministru u din għidtha kemm-il darba.

M'għandniex nagħmlu, per eżempju, kif għamilna fil-każ tal-kontribuzzjonijiet fejn l-ewwel għidna li fil- kabinett hemm qbil, imbagħad niġu fil-parlament ngħidu li hemm qbil imbagħad is-settur privat jgħidilna li m'hemm qbil xejn għaliex ma ġie diskuss xejn.

Għalhekk jekk it-TOSS inneħħuha mhux niġu wara li jgħaddi ż- żmien u nerġgħu nitolbu biex din terġa' tiddaħħal għax inkella s-setturi tat-turiżmu jerġa' jibda miexi bl-iskossi.

Issa ħalli niġi għar- raġunijiet veri għalfejn qed titneħħa t-TOSS.

Il-ministru qed jgħid illi waħda mir-raġunijiet għalfejn ma jaqbilx mat- TOSS hija li l-flus tagħha jistgħu jmorru għar-reklamar.

Dwar dan m'hemmx dubju imma mbagħad ma nafux x'se jagħti riżultati aħjar; jekk hux it-TOSS jew inkella r-reklamar.

Qed ngħid dan għax safejn naf jien m'għandniex indikazzjonijiet serji u tajba illi jgħidu illi kull meta neħħejna jew naqqasna t-TOSS u żidna r-reklamar dejjem ġibna riżultati aħjar anzi l- esperjenza dejjem urietna bil-kontra.

Nafu, per eżempju, li kif titneħħa t-TOSS il-pakkett Malti - hawnhekk qed nitkellmu fuq l-Ingilterra - huwa mistenni li jiżdied bejn 10% u 12%.

Jien nispera li l-Lm4.3 miljun illi se niffrankaw mit-TOSS verament imorru għall-promozzjoni.

Ta' min igħid ukoll li r-raġuni vera għalfejn it-TOSS se jkollha titneħħa taha Dr. Simon Busuttil - fil-fatt tajniha aħna, imma l-ministru qatt ma qabel magħna - meta qal li nistgħux nibqgħu nagħtu state aids minħabba r- regolamenti ta' l-Unjoni Ewropea.

Issa x'inhu l-aħjar, li tagħti inċentivi lill-operatur jew li tagħmel ir-reklamar?

L-ewwelnett irrid ngħid li l-inċentivi lill-operatur mhijiex xi ħaġa li vvintajniha aħna jew xi ħaġa li bdiet il-bieraħ.

Din hija xi ħaġa li jagħmluha ħafna kompetituri tagħna u li naħseb li jagħmuha bil-għaqal aktar minna għax ma joqogħdux jiddiskutu kemm qed jagħtu lill-operaturi jew kemm qed jonfqu.

Fi kliem ieħor dawn ma joqogħdux jonxru l-ħwejjeġ tagħhom barra kif nagħmlu aħna.

Meta titkellem magħhom dawn igħidulek li qed iħallsu u li għandhom l-inċentivi imma ħadd ma jagħti dettalji.

Allura hawnhekk nerġa' niġi għall-mistoqsija: Ir-reklamar għandu effett aħjar mit-TOSS?

Huwa veru li r-reklamar se joħloq interess ikbar fit-turist u li aktar żma tirreklama aktar se jkun hemm nies interessati fil-prodott tiegħek imma d-deċiżjoni ta' l-għażla tad-destination turist ma jagħmilhiex fuq ir-reklamar imma jagħmilha fuq l-offerti, fuq il-prodott, fuq il-prezz ta' dak il-prodott u kemm dak il-prodott huwa kompetittiv ma' pakketti ta' kompetituri tagħna.

Per eżempju, jien ngħid li bir-reklamar se noħolqu interess akbar fl- Ingilterra imma jekk il-pakkett tagħna se nġibuh inqas kompetittiv, l- interess li hemm fl-Ingliż se jissarraf fi btajjel għal Malta?

Jien għandi d-dubji dwar dan u nispera li I'm proved wrong in the long run.

Wisq nibża li se noħolqu aktar interess imma se nkunu anqas kompetittivi.

Per eżempju, minkejja li għad għandna t-TOSS u żidna r-reklamar ir- riżultati mixtieqa għadna ma ġibnihomx.

Nhar il-Ġimgħa kont qed nitkellem ma' tnejn min-nies li qaluli li bir-reklamar, ir-riżultat mis-suq Ingliż ġej.

Pero' meta mort inqalleb il-figuri sibt li minkejja li bejn Jannar u Novembru ta' din is-sena żidna 1,000 turist Ingliż fuq is-sena li għaddiet - mhux se nsemmi li s-sena li għaddiet kienet sena ħażina għas-suq Ingliż għax jekk tipparaguna din is-sena mas-sena ħażina tas-sena l-oħra kambjament pożittiv tara - xorta għadna 23,000 turist inqas mill-1999.

Dan meta fis-suq Ingliż għandna t-TOSS u żidna r-reklamar.

Issa naraw x'se jiġri fl-2002 meta se naqtgħu t-TOSS u nħallu r-reklamar biss.

Qed ngħid dan biex jekk hemm bżonn tittieħed azzjoni, għandhom jibdew isiru d- diskussjonijiet ħalli l-affarijiet naħsbu għalihom minn issa u mhux meta jkun tard wisq.

Huwa veru li skond l-MTA din is-sena suppost li għandha tkun sena qawwija mis-suq Ingliż imma l-indikazzjonijiet u t-trends ma jurux dan.

Kulħadd jitkellem fuq it-TOSS, pero' donnu li ħadd ma jirrealizza li din tgħinek biss biex tagħmlek aktar kompetittiv fil-prezz u ma tgħinekx biex tagħmlek kompetittiv fil-prodott u fil-kwalita'.

Mela l-ewwel żball li nagħmlu huwa li għax qed nonfqu ħafna flus fuq it-TOSS u għandna ħafna arranġamenti ma' l-operatur nistgħu ninsew li l-prodott tagħna nistgħu ntejbuh.

Meta mmorru nikkompetu, irridu nikkompetu bil-kwalita' tal- prodott u bil-prezz tal-prodott.

Li qed jiġri ħafna drabi huwa li qed nagħmlu enfasi kbira fuq il-prezz u mhux fuq il-kwalita' tal-prodott.

Mr Speaker, mhux kulħadd jagħti l-istess għajnuna lill-operatur.

Lanqas aħna over the years ma tajna l-istess għajnuna tat-TOSS.

Per eżempju, jien niftakar tliet kategoriji ta' TOSS.

Għandek l-exchange rate-based TOSS, fejn inti kulma tagħmel huwa li tara kif qed jaħdmu bejniethom il-lira Maltija u l-isterlina u żżomm threshold bejniethom imbagħad tiggarantixxi l-iskema tat-TOSS tiegħek.

Imbagħad hemm il-competitivity-based TOSS, fejn iġġib il-pakketti ta' ġimgħa f'Malta kompetittiv ma' pakkett ta' ġimgħa f'Ċipru, fi Spanja, fil-Portugall, fit-Tuneżija, fit-Turkija eċċ. Jekk meta taħdem vaganza ta' sebat ijiem f'Malta u tikkumparaha ma' sebat ijiem fit-Turkija, f'Ċipru, f'Tunes u f'pajjiżi oħra ssib li f'Malta tiġi, per eżempju, Stg210 u f'dawn il-pajjiżi tiġi Stg200, allura trid taħdem a new rate of exchange biex il-Stg210 tniżżilha għal Stg195 u allura tiġi Stg5 irħas.

Imbagħad hemm l-inċentiv ibbażat fuq il-produttivita' fejn tgħid lill- operatur li jekk jibgħat lejn Malta, per eżempju, 10,000 turist extra tagħtih Stg10 għal kull wieħed.

Fil-fatt minflok it-TOSS suppost li kellna din l-iskema.

Issa hawnhekk tidħol it-taħwida li għandna din is-sena.

Qed ngħid dan għax filwaqt li din is-sena għandna parti mill-inċentiv li qed nagħtu lill-operatur huwa bbażat fuq il-productivity-based incentive, għandna wkoll it-TOSS u l-forward buying rate l-antika li ma nafx jekk hux qed tinħadem.

Mela għandek Lm3.3 miljun bis-sistema l-antika u Lm1 miljun bl-inċentiv il-ġdid.

Dan ifisser li jekk din is-sena ma nġibux żieda mis-suq Ingliż meta għandna dawn it-tliet affarijiet jaħdmu f'daqqa ma nafx meta rridu nġibuh.

Issa kif għidt drabi oħra naħseb li din l- iskema aħjar irbatniha max-xhur tax-xitwa għax fis-sajf it-turisti kważi ġġibhom b'xejn u barra minn hekk il-flus tkun ħlejthom għas-sajf.

Li ma nistax nifhem jien hu għalfejn din is-sena qed nonfqu Lm4.3 miljun għat-TOSS meta fl-1996 infaqna Lm2.2 miljun, fl-1997 infaqna Lm227,000 u fl- 1998 infaqna Lm2.4 miljun.

Per eżempju, fl-1999 l-ammont li nfaqna - u hawnhekk l-ammont beda tiela' - kien ta' Lm3.9 miljun, fis-sena 2000 kien ta' Lm3 miljun u issa qed ngħidu li se nonfqu Lm4.3 miljun.

Ma nafx għalfejn fl-1997 u fl-1998 infaqna Lm2.6 miljun u ġibna riżultati tajbin u issa fis-snin 2000 u 2001 se nkunu nfaqba Lm7.3 miljun għat-TOSS.

Dan ifisser li fis-sentejn ta' gvern Laburista kważi konna qed inħallsu Lm5 għal kull turist li jgawdi mit-TOSS - mhux għal kull turist li jiġi għax mhux it-turisti kollha jgawdu minn din l-iskema - u fl-aħħar sentejn li qegħdin fihom it-turist li jgawdi mit-TOSS se jkun qed jeħdilna Lm15 jiġifieri tliet darbiet aktar.

Din ma nistax nifhimha.

Per eżempju, meta tara r-riżultati li ġew bit-Lm2.6 miljun u r-riżultati li ġejjin bis-Lm7.3 miljuni terġa' tibda tistaqsi ruxxmata mistoqsijiet.

Jien ma jidhirlix li din is-sena għandna nonfqu Lm4.3 miljun meta llum l- isterlina mal-lira Maltija hija b'saħħitha ħafna aktar milli kienet fl- 1997 u fl-1998 u meta ġejjin inqas turisti mis-suq Ingliż milli ġew f'dawk is-sentejn u allura t-turisti li se jikklejmjaw it-TOSS suppost se jkunu inqas minn dawk ta' dak iż-żmien.

Jekk m'iniex sejjer żball ir-rata li semma l-ministru għas-sena 2001 għalina hija vantaġjuża aktar minn dik tas- sena 2000.

Allura wieħed bilfors jibda jistaqsi: Fejn morna ħażin?

Morna żmerċ fuq il-hedging?

Għandna xi overclaims?

Hemm l-abbużi?

Darba minnhom meta konna qed inħallsu Lm5 għal kull turist il-ministru kien qalli li hemm l-abbużi.

Dakinhar kont għidtlu li bħalu naħseb imma dak iż- żmien anke Lm2.6 miljun kont narahom ħafna.

Niftakar li kont għamilt dak kollu possibbli biex jekk kien hemm lok ta' abbuż inneħħuh.

Pero' llum naħseb li l-affarijiet iridu jkun ħafna aktar serji meta tqis li għal kull turist qed inħallsu Lm15 u meta se nkunu nfaqna Lm7.3 miljun.

Naħseb li hemm bżonn ikollna ħafna aktar spjegazzjonijiet.

Issa nixtieq ngħid xi ħaġa fuq il-phasing-out tat-TOSS u hawnhekk inħobb inġib l-eżempju tat-tabib.

Jekk tabib jordnalek, per eżempju, tliet pilloli kuljum mit-Tnejn sal-Ħamis, nifhem li t-Tlieta ma teħux tlieta imma tieħu tnejn u mbagħad l-Erbgħa tieħdu waħda biex tibda tnaqqas ftit ftit u mhux twaqqafhom f'daqqa.

Għalija dan ifisser phasing-out.

Kieku t- tabib isib li l-Erbgħa jkun baqgħalek disa' pilloli u jgħidlek biex teħodhom kollha ħalli l-Ħamis ma tieħu xejn, dan ikun ġenn mhux phasing- out. jarak u jsib jgħidlek, ara nhar il-Ħamis trid twaqqafhom il-pilloli, tini l-flixkun ħa nara x'fadallek.

Iħares lejn il-flixkun, jgħidlek, ara kompli ħu tlieta, issa baqgħalek disgħa.

Issa dawn id-disgħa ħudhom kollha nhar l-Erbgħa, ħu disgħa flok tlieta ħa taħlihom, imbagħad il-Ħamis tieħu xejn.

Dak mhux phasing-out, dak ġenn.

U hawnhekk dan li qed nagħmlu ħażin.

Minflok bdejna nnaqqsu l-ammont ta' flus ftit ftit, l-ewwel se nħallsu Lm2.6 miljun u Lm4.3 miljun għat-TOSS imbagħad naqtgħu kollox.

Dan huwa ħażin għax l-effett negattiv se jinħass aktar.

L-iskema ta' Lm5, Lm10 u Lm15 li noffru għal kull turist hija skema tajba imma ma rridux nagħlqu l-bibien tagħna kollha u ngħidu li din se nħalluha għal sena waħda biss għax jista' jkun li jkollna bżonn nerġgħu nitkellmu ma' l-operaturi.

Ma jistax ikun li naqtgħu it-TOSS u l- inċentivi li għandna u nibqgħu fuq reklamar biss.

Hawnhekk nixtieq nistaqsi lill-gvern jekk din l-iskema hijiex xi ħaġa temporanja sakemm tiġi phased out it-TOSS jew inkella hijiex xi ħaġa li se tibqa' hemmhekk.

Barra minn hekk irridu naraw ukoll jekk din hux se tkun marbuta mas-suq Ingliż biss jew inkella hijiex dieħla fi swieq oħrajn.

Mr Speaker, l-ammont fuq salarji u administrative expenses żdiedu bi kważi Lm500,000 imma l-punt li rrid nagħmel hawnhekk huwa illi s-salarji mhux qed jiżdiedu fid-direttorati tal-marketing u tal-product planning fejn l-aktar li għandna bżonnhom.

Fil-fatt is-salarji qed jiżdiedu l-aktar fuq il-corporate services u l-corporate development.

Per eżempju, il-corporate services bejniethom għandhom 51% tas-salarji, il-marketing għandu 20% biss tas-salarji, il-product development għandu 18% u l-human resources u l- enforcement għandhom 6% u 5% rispettivament.

Dan jista' jitqabbel ma' l- istorja ta' l-Indjani u ċ-chiefs għax illum qisu għandna 51 chief fuq is- salarji, 38 Indjan fuq marketing u product u mbagħad għandna 11-il Indjan żgħir fuq il-human resources u enforcement!

Il-ministru qal li din is-sena l-payroll se titla' b'Lm266,000 imma mpjegati ġodda se jkun hemm tmienja biss.

Hawnhekk jien nixtieq nistaqsi: Kif tista' tiġġustifika li se żżid tmienja min-nies waqt li l-pagi se jitilgħu b'Lm266,000?

Mela l-ħaddiema li hemm fl-MTA ħadu Lm266,000 żieda!

Safejn naf jien il-ħaddiema ż-żgħar lanqas Lm1 ma ħadu.

Jien mhux qed ngħid li l-flus ħadhom il-ministru jew xi ħaddieħor imma għallinqas għandu jkun hemm spjegazzjoni ta' dan kollu.

Per eżempju, il-payroll ta' l- overseas marketing expenditure żdiedet bi Lm92,000.

Ovvjament din hija żieda qawwija ħafna meta tqis li dawn il-flus huma mqassmin fuq seba' uffiċini biss.

Insibu wkoll li l-advertising barra minn Malta se jonqos b'Lm9,000 imbagħad l-advertising ta' l-MTA f'Malta se jiżdied b'Lm5,000.

Għandna wkoll żieda ta' Lm80,000 fuq public relations.

Issa jien ma nistax nifhem min huma dawn tal-public relations għax safejn naf jien dawn mhumiex il- kumpanniji li jamministraw il-promotion tagħna, pero' dwar dan nixtieq spjegazzjoni.

Imbagħad għandna t-tour operator support li hemm bejn l-MTA u l-operaturi li se tiżdied b'Lm600,000.

Issa nixtieq insemmi xi punti ġenerali oħrajn.

Il-ministru semma t-Lm3 miljun li qed tidher li għandha l-MTA.

Il-gvern se jħallas dan id-dejn u l- interessi fuqhom hu, imma ma jridhomx jidhru fuq il-kotba tiegħu għax inkella jkun jidher li għandu Lm3 miljun oħra.

Pero' jien naħseb li l- gvern m'għandux jinqeda bl-MTA biex jaħbi l-ammonti ta' dejn illi għandu.

Kellna, per eżempju, il-world aviation services.

Din il-kumpannija kellha kuntratt ma' l-MTA li tħallas madwar Lm30,000 għall-promotion, pero' għal sentejn sħaħ din ma ħallsitx lill-MTA u mid-dehra dawn l-ammonti nħafrulha.

Imbagħad qed nagħtuha Lm4,000 talli qed nirrappreżentawha fl- Awstralja.

Għandna wkoll is-somma ta' Lm63,000 fuq it-telephones.

Meta tqis li għandek 100 ruħ fl-MTA li għandhom aċċess għat-telephones issib illi kull wieħed qed jonfoq Lm630 f'220 working days, jiġifieri wieħed kważi jonfoq Lm3 kuljum.

Nixtieq li l-ministru jispjegali wkoll is-somma ta' Lm40,000 fuq corporate projects għax dawn verament ma nafx x'inhuma.

Mr Speaker, kelli ħafna aktar x'ngħid pero' ħin m'għandix u għalhekk nieħu l-okkażjoni biex nawgura sena tajba ta' ħidma lill-MTA.

Nemmen li l- awtorita' hija kapaċi ġġib ir-riżultati u nawguralha organizzazzjoni aħjar u riżultati akbar għal dan is-settur.

Grazzi.

MR SPEAKER: Grazzi.

Issa nistieden lill-Ministru biex jagħmel il-winding- up.

ONOR.

MICHAEL REFALO: Sur President, għandi tentazzjoni kbira ma nirispondix il-kummenti ta' l-Onor.

Cuschieri, għax dan kien dibattitu fuq il-budget ta' l-MTA u allura wieħed kellu jitkellem fuq in-nefqa u l- policies ta' din l-awtorita', kif għamel l-Onor.

Vella.

Pero' l-Onor.

Cuschieri jeħtieġlu risposta.

L-ewwelnett dan irrepeta ħafna minn dak li qal nhar l-Erbgħa li għaddew fuq il-famuża kutrumbajsa.

Dan qal li jien personalment issekondajt il- mozzjoni ta' l-Onor.

Karmenu Vella li twaqqaf l-MTA - naturalment kien qed jirriferi għal meta huma kienu fil-gvern - imbagħad flimkien ma' sħabi fl-oppożizzjoni vvotajt kontra.

Hawnhekk wieħed irid ifakkar li dak iż- żmien kien jidher ċar li l-gvern ma kellux maġġoranza pero' għamel ta' bir-ruħu li għandu maġġoranza u baqa' għaddej.

Għalhekk jekk il-gvern ta' dak iż-żmien kien lest li jgħix gidba, aħna fl-oppożizzjoni ma konniex lesti li ngħixu gidba.

Fil-fatt aħna għamilniha ċara r-raġuni għalfejn konna qed nivvutaw kontra l-abbozz ta' liġi dwar it-turiżmu.

It-tieni punt li nixtieq nagħmel huwa dan.

Nixtieq nattira l-attenzjoni ta' l-Onor.

Cuschieri li meta nitkellmu fuq il-kompetittivita' ma nkunux qed nitkellmu fuq il-prezz tal-btala biss imma nkunu qed nitkellmu fuq il- pakkett sħiħ.

Il-pakkett sħiħ u l-kompetittivita' ma tfissirx sempliċement il-prezz.

Jien diġa' għedt f'din il-Kamra illi ż-żidiet tal- kontribuzzjonijiet illi qegħdin jiġu mitluba l-assoċjazzjonijiet ħafna drabi jirriduċu ruħhom f'ċenteżmu jew f'ċenteżmu u ftit kuljum.

Issa jekk se nibdew ngħidu li ħadd ma jiflaħ iħallas dan iċ-ċenteżmu u ċenteżmu u ftit kuljum, allura wieħed jibda jiddubita jekk dik l-intrapriża għandhiex postha fit-turiżmu.

Jiena nixtieq li kulħadd jibqa' fit-turiżmu għax din hija industrija li tikkrea ħafna xogħol u ġid u allura mhux se nkun jien li ngħid li m'għandniex nibqgħu nikkompetu jew m'għandniex nibqgħu fis-suq.

Pero' meta jkollna kummenti bħal dawn irridu nweġbuhom ukoll.

Imbagħad l-Onor.

Cuschieri tkellem dwar xi catering manager fl-ITS u abbinah ma' dan l-abbozz ta' liġi.

Jien mhux se noqgħod nidħol fid-dettall pero' jekk l-Onor.

Cuschieri jagħmilli mistoqsija bil-miktub jien inkun lest li nirrispondih bil-miktub għax hawnhekk m'għandix id-dettalji kollha.

Nimmaġina li l-karti li għandu huma aċċessibbli wkoll mill-ITS, pero' hawnhekk nixtieq nitlob lill-Onor.

Vella biex jagħmlilna pjaċir u jispjega ftit lill-Onor.

Cuschieri l-involviment ta' l-NTOM dak iż-żmien u ta' l-MTA illum fir-reklutaġġ tal-lecturers u kulmin hu impjegat fl-ITS.

Din il- Kamra għandha tkun taf li l-MTA m'għandha x'taqsam xejn fit-tmexxija u fl- għażla ta' l-impjegati fl-ITS imma l-MTA għandha x'taqsam biss mar- reklutaġġ.

Din kienet sistema li kienet daħlet, jekk niftakar sew, fl- 1995 jew fl-1996, kienet tkompliet mill-amministrazzjoni ta' qabel u ovvjament komplejniha wkoll.

Jien ma naħsibx li dik hija l-iktar sistema feliċi li biha tirrekluta l-personnel fl-ITS, pero' dik hija s-sistema li sibt u li fil-fatt komplejt.

Issa nixtieq ngħid xi ħaġa fuq dak li qal l-Onor.

Vella.

Dan qal li kien ikun aħjar kieku ħdejn il-figura jkun hemm imniżżel ukoll x'inhuma t- targets.

Jien nixtieq nagħmillu riferenza għall-istrategic plan ta' l-MTA li fih lista ta' objectives li jridu jiġu implimentati.

Għalhekk wieħed irid iħares lejn dan id-dokument li għandna quddiemna flimkien ma' l- istrategic plan.

L-Onor.

Vella qagħad jagħmel juggling ta' ħafna figuri, għalkemm forsi illi kieku kont minfloku kont nagħmel l-istess.

Wieħed jista' jiddiskuti l-accounts ta' l-MTA pero' ladarba m'għandix quddiemi kif l-Onor.

Vella qassam in-nefqiet u ladarba dan, sfortunatament, ma kellux l-opportunita' jikkonkludi d-diskors tiegħu minħabba n-nuqqas ta' ħin, allura ftit nista' nitkellem.

Pero' l-Onor.

Vella semma ż-żieda fl- emoluments tal-ministeru.

L-ewwelnett irrid ngħid li bil-ftehim kollettiv ma' l-impjegati tal-gvern, il-ħaddiema ħadu żieda sostanzjali li tirriżulta minn hemmhekk.

L-Onor.

Vella semma wkoll il-personnel.

Jekk inħarsu lejn il-personnel insibu ħaddiema li mhux se jmorru ma' l-MTA, bħal ħaddiema tad-dipartiment, dawk li jnaddfu x-xtut u dawk li qegħdin fl- ITS u allura ma nistax nara kif wieħed jista' jagħmel paragun.

Punt ieħor li għamel l-Onor.

Vella kien jekk l-MTA għamlitx vittorja għax ħadet Lm8.5 miljun fis-sena.

L-ewwel ħaġa wieħed irid jippreċiża li ż-żieda mill-1998 sas-sena 2001 kienet ta' Lm2.5 miljun.

Il-ministru tal-finanzi alloka Lm34 miljun u allura din is-sena stajna nneħħu Lm7 miljun, is-sena d-dieħla stajna nneħħu Lm8 miljun, is-sena ta' wara stajna nneħħu Lm9 miljun u s-sena ta' wara nneħħu Lm10 miljun u allura dejjem ikollok dik iż- żieda.

Minflok, l-għażla kienet li peress li kien hemm bżonn ta' nefqa sostanzjali għal din is-sena li qegħdin fiha, dawn iż-żidiet isiru kull sena.

Għalhekk m'aħniex qed nitkellmu fuq żieda jew growth imma qed nitkellmu fuq finanzjament li l-MTA ħasset li kellha bżonn matul dan il- perijodu.

Imbagħad l-Onor.

Vella tkellem dwar it-TOSS.

Dan qal li f'ċertu żmien il- claims fuq it-TOSS kienu ta' Lm0.25 miljun biss pero' ċertament dan jiddependi mir-rata ta' l-isterlina kif ukoll mir-rata li wieħed jistabbilixxi bħala l-base rate tas-sussidju.

Il-verita' hi li kien hemm żmien meta l-operaturi ma kenux jitolbu r-rata tat-TOSS għax kienu jonfqu aktar milli kieku jeħduha at spot pero' l-punt li wieħed irid jagħmel hawnhekk huwa dan.

Dawk il-flus li l-gvern Laburista kien wiegħed lill- ministeru tat-turiżmu għat-TOSS u li imbagħad ma ntużawx għal dan il-għan, x'ġara minnhom?

Kieku dawn tħallew f'idejn il-ministeru tat-turiżmu biex ikun jista' jirreklama aktar bihom, biex ikun jista' jaħdem bihom jew biex ikun jista' jsaħħaħ il-promozzjoni tiegħu, kont ngħid, kollox sew, imma l- verita' hi li dawk il-flus ittieħdu lura mingħand il-kaxxa ta' Malta.

Sar ħafna diskors dwar it-TOSS, dwar il-pagi u dwar kif jinqasmu l-flus imma dwar policy bis-serjeta' ma smajna xejn.

Jista' jkun li l-Onor.

Vella ma kellux ħin biżżejjed ukoll.

Għalhekk se ngħid fuq fuq x'inhuma l- programmi ta' l-MTA rigward dak li għandu x'jaqsam mat-taqsimiet u mad- direttorati ta' l-MTA.

Rigward il-corporate services, l-ewwel ħaġa li rrid ngħid hija li kull direttorat għandu l-business plan tiegħu.

Huwa maħsub li għal din is-sena x-xogħol prinċipali se jkun dak ta' l- espansjoni ta' l-MTA, dak ta' staff development training kif ukoll dak li għandu x'jaqsam mal-bidla ta' l-uffiċċju minn Triq ir-Repubblika għall- Auberge d'Italie.

Wieħed dejjem jispera li xi darba l-ministeru u l-MTA jirnexxilhom jidħlu fil-post lest.

Irid ikun hemm ħidma aktar proattiva u riċerka ma' l-Universita' ta' Nottingham li magħhom se jkun hemm elasticity study.

Hemm studju ieħor ma' l-istatistika għall-bini tat- tourism satellite accounts.

Se jkun hemm upgrading tal-management information system u komunikazzjonijiet interni bħall-Intranet u se jkun hemm ukoll it-tħaddim tal-ftehim kollettiv u tas-sistema tat-TOSS sat- tmiem tagħha.

Imbagħad il-proġetti tat-taqsima tal-corporate business development and communications huma l-istampar ta' serje ġdida ta' brochures, image transfer tal-librerija fotografika fuq CD-Rom għal distribuzzjoni aħjar, produzzjoni ta' video għas-suq tal-konferenzi u incentives, kif ukoll ieħor dwar l-istorja u l-wirt kollu kulturali.

Se jkun hemm tmexxija ta' l-awareness campaign biex wieħed jinforma lill- Maltin u lit-trade Matija b'dak li huwa mixtieq minnha, bini ta' website ġdid biex iżżomm lis-settur informat, upgrading għall-VisitMalta.com, kif ukoll portal għar-reservation systems flimkien ma' destinazzjonijiet oħra li huwa programm imniedi mill-Unjoni Ewropea bl-isem ta' Euro-Medis.

Rigward dak li għandu x'jaqsam ma' product planning development irrid ngħid li wara li ġew spezzjonati l-lukandi kollha, issa se tibda l- klassifikazzjoni tagħhom.

Se ssir spezzjoni ta' 1,000 outlet tal-catering, se norganizzaw il-Valletta Festival u wieħed jittama li flimikien mal-GRTU u diversi organizzazzjonijiet oħra, naslu biex il-ħwienet kollha jkunu miftuħin matul ix-xahar ta' Marzu kollu.

L-MHRA se tgħin ukoll b'shuttle service mil-lukandi biex it-turisti jkunu jistgħu jidħlu l-Belt, se ssir wirja tal-fortifikazzjonijiet u se tiġi organizzata wkoll il-Birgufest.

Għandi l-pjaċir inħabbar ukoll li s-sena d-dieħla l-calendar of events ta' l-MTA se jiġi ppubblikat f'wieħed mill-brochures ta' Thomson li jkunu worldwide jew countrywide.

Fil-fatt se jintnefqu Lm40,000 fi proġetti mal- kunsilli lokali ta' l-Isla, tas-Siġġiewi u taż-Żebbuġ, Għawdex.

L-ewwel żewġ proġetti se jkunu jikkonsistu f'tisħiħ tal-wirt kulturali u ambjentali fejn jitħejja pjan għal żvilupp ta' bajja u proġett ieħor jirrigwarda siti kulturali u monumenti.

Id-direttorat ta' l-enforcement s'issa għandu staff ta' 11-il persuna li jaħdem fil-qrib ma' l-HCEB u nispera li dalwaqt inkunu nistgħu ngħaddulu ċerti poteri.

Matul din is-sena se jiġu reklutati tmien persuni oħra biex l-ispettorat jissaħħaħ.

Fil-ġimgħat li ġejjin se npoġġi fis-seħħ partijiet oħra tal-liġi u se nħabbru l-ismijiet ta' dawk li se jikkostitwixxu l-ewwel direttorat ta' l- enforcement.

Matul dan iż-żmien ukoll il-field officers qed jingħataw training.

Il-human resources and support services flimkien ma' l-HCIMA se jieħdu ħsieb it-tħaddim tal-hospitality għal short scheme u biex wieħed jgħin l-aktar lil-lukandi 3-star, li tkellmu dwarhom ukoll il-membri ta' l- oppożizzjoni, se jkun hemm rimborż ta' ċertu perċentwali tan-nefqa u din l- iskema se tibqa' miftuħa sas-sena 2002.

Se jkun hemm parteċipazzjoni fil- careers' convention f'Għawdex, flimkien ma' l-ITS u l-GTA u se jkun hemm kampanja ta' edukazzjoni bit-tema ta' ''X'inhi Malta'', mmirata l-aktar lejn dawk li jiġu f'kuntatt mat-turist bħall-pulizija, n-nies li jaħdmu fid-dwana, n-nies li jaħdmu fit-trasport u s-salespersons.

Hawnhekk mhux qed ninvolvu biss lil dawk li jaħdmu fi stabbilimenti turistiċi imma qed ninvolvu lil dawk kollha li jaħdmu fir-retail outlets.

Irrid ngħid li sfortunatament din il-ġimgħa rċevejt żewġ ilmenti li għaddejthom lill- kapijiet tad-dipartimenti konċernati dwar il-mod kif qed jintlaqgħu n-nies minn tad-dwana u min-nies tal-passaporti.

Nispera li dawn l-ilmenti ma kenux ġustifikati imma jekk kienu ġustifikati rridu naraw li ma jkunx hemm ripetizzjoni tagħhom għax l-agħar ħaġa li tista' tiġri f'dan il-pajjiż hija li lit-turisti nagħtuhom togħma ħażina u dan jagħmel ħafna ħsara.

Il-human resources support services qed tieħu parti wkoll fil-programm ta' Leonardo u ninsab informat li dan qed tagħmlu in conjunction ma' l- Irlanda, li xi għaxar snin ilu għenuna nistabbilixxu l-ITS.

Ninsab informat ukoll li kien hemm interess kbir fis-sejħiet li għamel il-human resource and support service directorate.

Wasal biex jitlesta wkoll il- human resource audit tal-ħteġijiet attwali u futuri ta' l-industrija.

Sur President, minkejja li semmejt dawn l-affarijiet kollha għadni ma wasaltx biex insemmi l-marketing u l-promotion.

Ħadd minn tan-naħa l-oħra ma tkellem fuq dawn id-direttorati kollha, għalkemm jista' jkun li dawn semmew fuq fuq jew għamlu aċċenn żgħir fuq xi ħaġa.

Kulħadd joqgħod isemmi x'riżultati ġejjin minn hemm u minn hawn u kemm telgħu figuri minn hemm u kemm niżlu figuri minn hawn pero' jien ħassejt li għandna nuri li din mhijiex biss awtorita' li tagħmel promozzjoni, pubbliċita' u reklamar għal Malta imma għandha diversi funzjonijiet oħra.

Meta introduċejt il- mozzjoni jien għal tapposta semmejt il-funzjonijiet u issa li qiegħed nikkonkludi qed ngħid x'se tagħmel l-awtorita' taħt id-diversi funzjonijiet li għandha skond il-liġi.

Sfortunatament m'għandix il-ħin li mmur lura u ngħid matul is-sena x'għamlet l-awtorita' u x'għamel kull direttorat imma almenu nista' nagħti ħjiel ta' x'beħsiebu jagħmel kull direttorat u taqsima ta' l-MTA.

Irrid ngħid li l-pjan ta' ħidma tal-marketing and promotion irid jorbot u jmexxi l-istrateġija tar-ripożizzjonament tal- prodott u tas-serivizz.

Għal dan il-għan il-proġetti għas-sena 2001 jinkludu l-ftuħ ta' uffiċċju ġewwa Zurich pero' ma naħsibx li hemm opportunita' oħra għalfejn għandhom jinfetħu uffiċini oħra, almenu hekk jien informat.

Ta' min ifakkar li s-sena li għaddiet infetaħ uffiċċju ieħor ġewwa Brussels.

Il-marketing u l-promotion se jmexxi kampanja qawwija ta' pubbliċita'.

Per eżempju, fl-Ingilterra, ir-reklamar bit-television beda l-għada tal- Milied u din il-kampanja tagħlaq fit-18 ta' Frar.

Hawnhekk qed nitkellmu fuq xahrejn kontinwi ta' reklamar bit-television fl-Ingilterra.

Kulħadd jaf li din il-kampanja swiet ta' ġid u fil-fatt dan il-ġid huwa rifless fiż-żieda tal-forward bookings.

Ovvjament dawn kulħadd jarahom bħala question marks u kulħadd igħid: Imma dawn veru jew mhux veru?

Pero' mbagħad meta ngħid li b'riżultat ta' dik il-kampanja, kemm l-Air Malta kif ukoll il-GB Airways żiedu n-numru ta' postijiet fl-ajru, allura aħna nkunu qegħdin nagħtu prova ta' min irriskja flusu u vara dawn iċ-chains u dawn il-programmi bl-ajru għaliex fil-fatt jara domanda għal Malta.

Jien m'iniex daqshekk ottimist u l-expectations ma nħobbx ngħollihom għax aħjar nieħu pjaċir fl-aħħar milli noqgħod ngħid li se jiġri hekk imbagħad jinqala' xi ħaġa pero' jidher li matul din is-sena s-suq Ingliż se jwieġeb tajjeb.

Il-media campaign ta' l-MTA tqum Stg1.4 miljun fl- Ingilterra u ta' min igħid li minn April tas-sena 2000 sa l-aħħar ta' Jannar li għadda, ħlief għax-xhur ta' Ġunju u Novembru fejn fil-fatt kien hemm flessjoni żgħira - aħna konna nafu li x-xitwa ta' l-1999-2000 ma kenitx ġejja tajba u din mhux l-ewwel darba li għidtha - dejjem kellna żieda fit-turiżmu mill-Ingilterra.

Fil-fatt naħsbu li għandna żieda ta' aktar minn 10%.

Ovvjament meta aħna qed nitkellmu fuq bażi baxxa dawn ma jfissrux ħafna pero' din hija indikazzjoni tajba.

Għalhekk meta kont qed nisma' lill-Onor.

Vella isemmi persentaġġi ta' 11%, 12% u 19%, ġo qalbi kont qed ngħid li ladarba jogħla l-ammont il-perċentwali bilfors jonqsu.

Pero' kull min għandu ċerta intelliġenza jaf li m'għandux jieħu dawn il- persentaġġi b'ċerta serjeta'.

Per eżempju, jien għadni kemm semmejt 10%.

Issa 10% f'Awissu huwa mod u 10% f'Jannar huwa mod ieħor.

Jien ma rridx nagħti l-impressjoni li 10% hija xi rata qawwija ħafna imma fil-fatt hija żieda u l-importanti hu li t-trend komplejnih.

Jien informat li l- awtorita' hija fiduċjuża li t-trend għandha tkompli u dan l-aħħar ħadt pjaċir nisma' l-aħbar li żewġ tour operators kbar qed jikkonsidraw attivament illi jżidu l-programmi lejn Malta fix-xitwa 2001-2002, jiġifieri wara li tintemm l-iskema tat-TOSS.

Sfortunatament jien ma nistax nagħti l-istess bxara tajba dwar is-suq Tedesk fejn ukoll hemm imħejjija press campaign qawwija mmirata l-aktar fir- reġjuni fejn topera l-Air Malta li tammonta għal żieda ta' 400,000 Deutschmark, mis-snin ta' qabel.

Kuntrarju għal dak li qed jiġri fl- Ingilterra, il-kapaċita' tal-postijiet fl-ajru naqset il-Frosch li kellha l-ajruplani tagħha naqset mill-programmi tagħha bin-nofs.

L-aħħar darba kien hawn xi kumment dwar il-Frosch, qisu kien hawn xi sigriet kbir.

Kulmin isegwi t-turiżmu jaf li t-tnaqqis tal-programm fuq Malta kien ħafna inqas mit-tnaqqis tal-programmi f'postijiet oħra fejn addirittura tneħħew il-programmi tal-Frosch.

Għalhekk se jkun hemm kampanji pubbliċitarji fi swieq oħra, fosthom għall-ewwel darba fl-Iskandinavja.

Se jkun hemm ukoll żieda ta' promozzjoni u pubbliċita' f'pajjiżi tal-Lvant tal-Mediterran fejn l-aktar li taħdem l-Air Malta għaliex minn hemmhekk l-Air Malta għandha bżonn push kbir.

Aħna lesti li nagħmlu dan il-push għax jekk hemmhekk hemm l-ajruplani, m'hemmx bżonn tagħmel equipment ġdid u għalhekk jekk ir- reklamar ikun jista' iżid it-turiżmu minn dawk in-naħat, tgawdi l-Air Malta u jgawdi s-settur tat-turiżmu.

Dan huwa l-programm tal-MTA għal din is-sena.

Nixtieq nagħmel kumment dwar l-overseas campaigns li tkellem ħafna dwarhom l-Onor.

Vella.

Nista' ngħid li fis-suq Ingliż, il-media campaign biss se tlaħħaq għal Stg1.4 miljun u bil-PR, reklamar u b'ħidma mal-ġurnalisti eċċ., fis-sena 2001, in- nefqa se titla' għal Lm1,665,000.

Ikun interessanti li wieħed jara kif se jqassam il-budget tal-media campaigns fi swieq oħra.

Per eżempju, l- approved budget għas-sena 2000 se jammonta għal Lm3.8 miljun u l-approved budget għas-sena 2001 se jammonta għal Lm4.7 miljun.

Hawnhekk wieħed jista' jara żieda fin-nefqa fl-Ingilterra, fil-Ġermanja, fl-Isvizzera, fl- Awstrija u fl-Ewropa tal-Lvant.

Imbagħad hemm xi ħaġa żgħira fin- Netherlands, żieda sostanzjali fil-Belġju, l-Isvezja, in-Norveġja u d- Danimarka u l-Fillandja, fejn se jkun hemm il-pubbliċita'.

Franza, l-USA u l-Kanada se jibqgħu fl-istess livell, l-Italja se tiżdied, Sqallija se tibqa' l-istess, ir-Russja u l-Ukraina se jkun hemm xi żieda żgħira, Spanja se jkun hemm żieda żgħira ħafna, il-Portugal se jkun hemm żieda ftit iktar u l-Ġappun se jkollna aktar żieda.

Ovvjament se jkun hemm swieq ġodda wkoll.

Ma' din in-nefqa li għadni kif semmejt wieħed irid iżid ukoll dik li għandha x'taqsam mat-300 żjara mill-ġurnalisti, l-iskema li fiha hemm imsieħba l-PMCs u l-lukandi tal-5-star li hija mmirata lejn l-attrazzjoni ta' konferenzi, meetings u incentives.

Tajjeb li ngħid f'dan il-kontest li f'kull uffiċċju ta' l-MTA wieħed qed jipprova jsib uffiċjal jew persuna li tmur biex tagħmel marketing lil Malta preċiżament f'dak il-qasam.

Dawn kollha għandhom il-budget u l-business plan tagħhom, kemm għal independent travel, kemm għal special interest kif ukoll għall-conference and incentives.

Dan huwa possibbli biss għax il-gvern aċċerta lill-MTA bil- finanzjament għal erba' snin minn quddiem.

L-awtorita' tkun tista' tiddisponi mill-flus li issa qed jiġu utilizzati biex titħaddem l-iskema tat-TOSS u Lm2 miljun minn dawn il-flus se jkunu jikkonsistu f'kampanji pubbliċitarji ta' reklamar u promozzjoni.

L-Onor.

Vella qal li kemm dak li jiġri f'Malta kif ukoll dak li jiġri barra minn Malta jaffettwa lit-turiżmu u għandu raġun.

Pero' meta nitkellmu fuq it-turiżmu kważi wieħed qed jagħti x'jifhem li l-uniku proġett worthwhile li sar kien il-proġett ta' Buġibba li sar fi żmien it-22 xahar li għamel gvern Laburista.

Jien personalment naħseb li l-proġett ta' Buġibba ma kienx proġett ħażin, anzi kien proġett tajjeb.

Naħseb li l- intenzjonijiet kienu tajbin, għalkemm nimmaġina li dan il-proġett seta' twettaq aħjar.

Pero' wieħed ma jistax jinsa x'għamlu gvernijiet Nazzjonalisti għall-infrastruttura tal-pajjiż, għall-produzzjoni ta' aktar ilma u enerġija, għall-bini ta' teminal ġdid, għat-tisħiħ ta' ġonna u ftuħ ta' mużewijiet li kollha għandhom x'jaqsmu mat-turiżmu.

Min jaħseb li dawn huma affarijiet ta' l-imgħoddi naħseb li jkun qed jiżbalja.

Peress li l-Onor.

Vella qalilna li kważi kważi l-budget kien ta' Lm10 miljun u mhux ta' Lm6 miljun, nixtieq nagħmel ftit riferenza għall-budget ta' din is-sena fejn hemm nefqa ta' 'l fuq minn Lm10 miljun kapital fuq xogħlijiet li għandhom impatt qawwi u pożittiv fuq l-industrija tat- turiżmu.

Hawnhekk qed nirriferi għal enhancement of public areas taħt il-ministeru għall-ambjent, rehabilitation tas- St James Cavalier u restawr tal-fortizza ̧ tal-fortifikazzjonijiet u postijiet storiċi, kostruzzjoni u upgrading tan-national parks, upgrading tal-main touristic areas, theatre arts centre project u Cottonera infrastructure upgrading.

Jekk inħarsu taħt il-ministeru tat-trasport insibu li hemm Lm6.6 miljun ivvotati għat-toroq u l-ministeru ta' l-edukazzjoni se jagħmel improvement to museums, surveillance ̧ security and automated ticketing system u upgrading tal-Manoel Theatre.

Il-ministeru għal Għawdex se jagħmel ukoll embellishment programmes u improvements to touristic facilities u l- ministeru responsabbli mill-kunsilli lokali għandu ftit inqas minn Lm2 miljuni li huma dedikati għat-tiswija u t-tranġar ta' toroq.

Huwa importanti li wieħed jiftakar li meta wieħed qiegħed itejjeb il-proġett qed ikattar aktar sens ta' kuntentezza fit-turist u fil-konsumatur.

Meta wieħed jitlaq minn fejn mar għal vaganza b'impressjoni tajba naħseb li hija l-għan ta' kull gvern li kien hawn Malta u mhux inqas ta' dan il-gvern li nirrappreżenta jien.

Sur President, issa se nagħmel kelmtejn dwar it-TOSS.

Kif għidt drabi oħra, għalkemm huwa veru li skemi bħal dawn mhumiex permessi mill-Unjoni Ewropea, iċ-ċirkostanzi li ninsabu fihom, prinċipalment minħabba d- dgħjufija ta' l-euro u s-saħħa ta' l-iSterlina, wassluna biex nibdew inżarmawha aktar kmieni milli kien previst qabel ma żżarmana hi.

Dwar il- preokupazzjoni li kellu l-Onor.

Vella naħseb li l-Kamra taf li l-gvern qed jitlob perijodu ta' tranżizzjoni sa nofs is-sena 2004, għaliex aħjar ikollok belt and braces f'dawn l-affarijiet.

Il-verita' hi li din l- iskema kienet tqumilna madwar Lm8 miljun u kif jaf kulħadd pajjiżna ma jaffordjax dawn il-flus.

L-Onor.

Vella qal li t-TOSS se tqumilna Lm4.3 miljun pero' jien għidt li din se tqum Lm3.3 miljun għax fil-fatt il-Lm1 miljun l-ieħor se tkun tirrigwarda l-performance-based scheme.

Ovvjament jien ma nistax nieħu sentejn ma' sentejn mingħajr ma nħares lejn il-kambju.

Naħseb li dak l-argument weġibtu.

Sur President, irriżultalna wkoll – din kienet waħda mir-raġunijiet għat- tneħħija tat-TOSS – li filwaqt li din l-iskema kienet immirata biex iżżomm prezz baxx tal-pakkett turistiku mis-suq Ingliż, fil-fatt kien hemm operaturi li kienu qed jużawha huma stess biex jgħollu l-profitti tagħhom.

Jien ngħid li l-maġġoranza ta' dawk li jaħdmu f'dan is-settur jaqblu li t- TOSS għandha titneħħa pero' ma neskludix li jkun hemm xi wieħed jew tnejn li ma jkunux jixtiequ li din l-iskema titneħħa.

Aħna ma rridux nagħtu skossi u għalhekk daħal il-perijodu tranżitorju fejn il-pagament ikun jiddependi wkoll minn żieda fil-produzzjoni.

L- iskema tibda tinħadem bi ftehim one-to-one ma' l-operaturi u ovvjament kif qal hu, dawn huma ta' natura kummerċjali.

Jien nimmaġina li la aħna u lanqas huma m'għandhom interess li jikxfu x'inhu l-ftehim.

L-importanti hu li aħna jkollna l-accountability sħiħa u nkunu nafu li dawk il-flus marru għandu l-operatur bl-iskop li nkunu tajnihomlu aħna.

Din ma kenitx deċiżjoni faċli iżda llum naħseb li s-settur jaqbel li t-TOSS kellha titneħħa.

Fl-aħħar dibattitu l-Onor.

Vella semma l-inċentivi għall-industrija.

Nista' ngħid li issa li għaddiet il-business promotion act sar possibbli li jitħejja pakkett ta' inċentivi mfassal speċifikatament għall-ħtieġa ta' l- industrija tal-lum u għall-ħteġijiet futuri.

Naħseb li l-Kamra taqbel li għandna biżżejjed lukandi pero' filwaqt li m'aħniex qed nipprojbixxu lil ħadd li jibni lukandi oħra, il-pjan hu li neliminaw kull għajnuna u kull faċilitazzjoni - ħlief s'intendi fejn diġa' ingħata commitment – għal bini ta' lukandi ġodda.

Il-mira ta' l-inċentivi - din semmejtha f'din il- Kamra u nerġa' nirrepetiha - għandha tkun it-tisħiħ u t-titjib tal-prodott turistiku.

Aħna għandna ninkoraġġixxu dak li jagħmilna differenti minn ħaddieħor.

Per eżempju ̧ jien ngħid li ma jagħmilx sens li tinvesti aktar fejn l-investiment juri li m'hemmx futur, iżda dan ma jfissirx li m'għandekx tgħin lil min irid joħroġ mis-suq u jiddiversifika x-xogħol tiegħu.

Għalhekk hawnhekk wieħed irid jikkonsdra wkoll ċerta għajnuna.

Issa ma jistax ikun li l-għajnuna tkun dejjem waħda finanzjarja imma tista' tkun teknika u tista' ssir ukoll permezz ta' taħriġ.

Pero' fejn ikun possibbli din għandha tkun waħda finanzjarja wkoll.

L-inċentivi għandu jkollhom il-miri li jiddeversifikaw il-prodott u rrid ngħid hawnhekk li kemm l-fattur ambjentali u l-fattur ekonomiku jistgħu jittieħdu in konsiderazzjoni t-tnejn u konvint ukoll li dawn jistgħu jiżżewġu u jiġu kombinati għall-vantaġġ tat-tnejn.

Sur President, dak li għadni kif għidt jixhed ħidma qawwija u intensiva mill-Malta Tourism Authority pero' jekk tistaqsi lili u liċ-chairman naħseb li t-tnejn naqblu li nirrikonoxxu li fi żmien qasir sar ħafna u ħafna xogħol mill-awtorita', mid-direttorati ̧ mill-uffiċjali u mill-ħaddiema tagħha.

Wieħed irid jiftakar li l-awtorita' bdiet il-ħidma tagħha fl-1 ta' Settembru 1999 u d-direttorati twaqqfu fis-sena 2000.

Għalhekk ħadd ma jista' jistenna xi riżultati brillanti mill-ewwel sena.

Wieħed jippretendi li ladarba matul is-sena li għaddiet kien hemm dan ix-xogħol ̧issa ma jkunx hemm it-teething pains li kien hemm qabel.

Għalhekk kemm jien kif ukoll iċ-chairman nirrikonoxxu li sar ħafna u ħafna xogħol u li l-MTA wettqet ħafna.

Pero' naħseb li kemm jien kif ukoll iċ-chairman nirrikonoxxu li għad fadal ħafna aktar xi jsir.

Wieħed m'għandux jinsa li l-focus ta' l-MTA twessa' ħafna minn dak li kien taħt l-NTOM.

L-NTOM kellha biss il-mira tal-promozzjoni.

Issa kif għandi kif spjegajt fl-ewwel parti tad-diskors tiegħi meta ntroduċejt il- mozzjoni, urejt it-tip ta' xogħol u l-missjoni li għandha l-MTA u allura wieħed bil-mod il-mod irid jingrana u jkompli.

Il-mira ta' l-awtorita' hi li matul din is-sena tassumi s-setgħat kollha tagħha u f'ambjent ġdid tagħti impronta ġdida u aktar moderna lill-organizzazzjoni ta' l-industrija tat-turiżmu f'Malta u f'Għawdex.

Nixtieq ngħid ukoll li l-hotels and catering establishments board għadu jiffunzjona sal-lum.

Il-liġi għadna ma abbrogajnihiex pero' bil-mod il-mod se ndaħħlu dawk il-poteri taħt il-liġi ta' l-MTA u l-funzjonijiet ta' dik l- awtorita', jew b'delega jew inkella billi nġibu l-liġi fis-seħħ, jibdew jagħtu aktar drittijiet, aktar obbligi u aktar xogħol l-aktar lid- direttorat ta' l-enforcement.

Ovvjament meta jiġi mwaqqaf id-direttorat ta' l-enforcement iridu jiġu mwaqqfa l-bordijiet ta' l-appelli.

Jien dawn naf min huma u fil-ħin propiżju nkun nista' nħabbarhom ukoll.

Jien naħseb li ċ-chairman u jien xtaqna li l-awtorita' tinfluwenza setturi oħra ta' l- amministrazzjoni favur l-industrija biex flimkien ikattru x-xogħol, l- attivita' u l-ġid.

Jien naħseb li waħda mill-affarijiet li qed tagħmel l-MTA – din hija policy tal-ministeru u policy tal-gvern – hija li kemm jista' jkun tissieħeb ma' diversi setturi biex flimkien inkunu nistgħu mmexxu politika u nagħmlu ħidma favur l-industrija tat-turiżmu.

L-industrija tat-turiżmu hija broad-based ħafna u iktar ma jkollok partners, iktar ma jkollok imsieħba, iktar ma jkollok attivita' u iktar ma jkollok pro-attivita', allura iktar ikollok ċans ta' suċċess.

Sfortunatament f'dan il-pajjiż jeżistu ħafna nies li jikkritikaw u ħafna nies li jgħidulek prosit pero' mbagħad dik il-prosit fl-istess ħin ma jittraduċuhiex f'ħidma tanġibbli.

Huwa importanti ħafna li jkollok partners attivi, mhux partners tal-kelma li jgħidulek prosit biss jew inkella partners li jċapċpu ̧ jeqirdu ̧ jibku jew inkella jikkritikaw biss.

B'hekk ikollok partnership tanġibbli min- naħa ta' l-industrija u min-naħa tal-poplu li jaħdmu aktar qrib xulxin.

Aħna xtaqna li l-pubbliku Malti kollu, hu min hu u jaħdem fejn jaħdem, minflok jagħti biss prova ta' appoġġ bil-kelma, juri b'mod aktar tanġibbli l-appoġġ tiegħu lis-settur tat-turiżmu.

Din hija l-aktar industrija li tgħin lil kulħadd u li minnha jgawdi kulħadd.

Għalhekk jien ngħid li din l- industrija għandha tippretendi l-kooperazzjoni ta' kulħadd.

Sur President, jien għażilt li nagħlaq dan l-intervent tiegħi b'silta mill-kitbiet ta' Mahatma Ghandi.

Jien nixtieq li kull min qed jismagħna jżomm din is-silta f'moħħu għax naħseb li hija silta evokattiva ħafna.

Din is-silta għandha tgħallimna x'għandha tkun l-imġieba ta' kull wieħed u waħda minna fil-konfront ta' xulxin; bniedem ma' bniedem, bniedem Malti jew Għawdxi ma' turist u bniedem li għandu servizz x'jaqdi jew inkella oġġett x'ibigħ mal-konsumatur.

Naħseb li tkun idea tajba – din qed insemmiha sempliċement bħala suġġeriment -kieku kull dipartiment tal- gvern, kull ħanut, kull uffiċċju u f'kull post fejn jinqdew in-nies, ikun hemm din is-silta mwaħħla mal-ħajt biex min ikun qed jaħdem hemmhekk, dejjem jiftaħar f'dan il-prinċipju.

Jien se nikkwotah bl-Ingliż għax naħseb illi kieku naqilbu għall-Malti nitlef ħafna mill-ispirtu tiegħu.

Mahatma Ghandi jgħid dan:

"A customer is the most important visitor on our premises.

He is not dependant on us.

We are dependant on him.

He is not an interruption on our work, he is the purpose of it.

He is not an outsider in our business, he is part of it.

We are not doing him a favour by serving him, he is doing us a favour by giving us an opportunity to do so."

Jien nispera li din tkun mhux biss il-mission statement ta' l-MTA u ta' l- industrija tat-turiżmu imma tkun il-mission statement tal-Maltin u l- Għawdxin kollha li jridu lit-turiżmu jimxi 'l quddiem.

Jien inħeġġeġ lill- Kamra biex tivvota favur l-estimi ta' l-awtorita'.

Grazzi.

MR SPEAKER: Grazzi.

Il-mistoqsija hija l-mozzjoni kif imressqa mill- Ministru għat-Turiżmu.

Dawk favur?

(Onor. Membri: Aye) Dawk kontra?

(Onor. Membri: No) Carried.

ONOR.

MEMBRU: Division.

MR SPEAKER: Din id-division tittieħed minn hawn u 20 minuta oħra.

Billi ntalbet votazzjoni is-seduta ġiet sospiża fid-9.00 p.m. u rriżumiet għoxrin minuta wara.

MR SPEAKER: Se nerġa' npoġġi l-mistoqsija.

Il-mistoqsija hija l-mozzjoni kif imressqa mill-Ministru għat-Turiżmu.

Dawk favur?

(Onor. Membri:Aye) Dawk kontra?

Carried.

ONOR.

MEMBRU: Division.

VOTAZZJONI NRU.

298 FAVUR : 33

L-Onor.

|Abela Anthony |Galea Louis |

| |Agius Francis |Galea Mario |

| |Asciak Michael |Galea Pace | | |Victor |

| |Azzopardi |Gonzi Lawrence | |Frederick | |

| |Azzopardi Jason |Hyzler George |

| |Bonnici Michael |Mifsud Bonnici | | |Antoine |

| |Borg Joe |Mifsud Bonnici | | |Carmelo |

| |Borg Tonio |Mugliett Jesmond|

| |Cristina Dolores |Muscat Claude |

| |Dalli John |Pullicino George|

| |D'Amato Helen |Pullicino | | |Orlando Jeffrey |

| |Debono Giovanna |Refalo Michael |

| |Deguara Louis |Vassallo Edwin |

| |Farrugia Jean |Vella John | |Pierre | |

| |Fenech Adami |Zammit Ninu | |Eddie | |

| |Frendo Michael |Zammit Dimech | | |Francis |

| |Galea Censu | |

|KONTRA : 29

L-Onor.

|Abela Carmelo |Farrugia Michael|

| |Agius Chris |Farrugia Noel |

| |Attard Montalto |Gulia Gavin | |John | |

| |Bartolo Evarist |Herrera Jose' |

| |Borg Karmenu |Law Rita |

| |Brincat Leo |Mangion Charles |

| |Buhagiar Louis |Mizzi Joe |

| |Cardona Chris |Parnis Silvio |

| |Chircop Karl |Refalo Anton |

| |Cilia Joe |Sammut Joseph |

| |Coleiro Marie |Sant Alfred | |Louise | |

| |Cuschieri Joseph |Vassallo Adrian |

| |Dalli Helena |Vella George |

| |Debono Grech Joe |Vella Karmenu |

| |Farrugia Angelo | |

Il-mozzjoni għaddiet

MR SPEAKER: L-Onor.

Tony Abela. .

ONOR.

TONY ABELA (President tal-Kumitat Permanenti għall-Konsiderazzjoni ta' Abbozzi ta' Liġi): Mr Speaker, bil-permess tal-Kamra nirraporta progress billi l-Abbozz ta' Liġi dwar Ratifika ta' Trattati, ġie mgħoddi mill-istadju ta' kumitat b'emendi.

Nirringrazzjak.

MR SPEAKER: Grazzi.

Issa nsejjaħ lill-Viċi Prim Ministru biex, jekk jogħġbu, jressaq l-aġġornament.

AĠĠORNAMENT

ONOR.

LAWRENCE GONZI: Mr Speaker, nipproponi l-aġġornament tal-Kamra għal nhar it-Tlieta, 13 ta' Frar, 2000 fid-9.00 am b'din l-aġenda:

Abbozz ta' Liġi li jemenda l-Att dwar Dazji ta' Importazzjoni - Tieni Qari (Kont.);

Abbozz ta' Liġi dwar il-Kontroll tal-Pestiċidi - Tieni Qari (Kont.);

Abbozz ta' Liġi li jemenda l-Att dwar l-Ippjanar ta' l-Iżvilupp - Tieni Qari;

Abbozz ta' Liġi li Jimplimenta Miżuri ta' l-Estimi - Kumitat;

Abbozz ta' Liġi li jemenda l-Kostituzzjoni ta' Malta (Emenda Nru 2) - Tieni Qari;

Abbozz ta' Liġi dwar l-Amministrazzjoni ta' Art tal-Gvern - Tieni Qari;

Abbozz ta' Liġi li jemenda l-Att dwar il-Condominia - Tieni Qari;

Abbozz ta' Liġi li jemenda l-Att dwar il-Protezzjoni ta' l-Erarju – Tieni Qari (Kont.);

Riżoluzzjoni tal-Prim Ministru dwar il-qagħda fil-pajjiż – Kontinwazzjoni;

Abbozz ta' Liġi dwar il-Proċeduri Legali - Tielet Qari; u

Abbozz ta' Liġi dwar it-Ratifika ta' Trattati (Sant' Anġlu) – Tielet Qari.

Abbozz ta' Liġi dwar il-Protezzjoni u l-Privatezza tad-Data – Kumitat Permanenti; u

Abbozz ta' Liġi li jemenda l-Ordinanza tad-Dwana – Kumitat Permanenti.

MR SPEAKER: Grazzi.

Rimarki?

L-Onor.

Marie Louise Coleiro.

ONOR.

MARIE LOUISE COLEIRO: Mr Speaker, xtaqt nibda' dan l-intervent billi nuri t-tħassib tar-residenti ta' l-area ta' Mdina Road f'Ħal Qormi għax-xogħol li qed isir.

Bħalissa f'Imdina Road inbeda x-xogħol fuq il-bankini u milli jidher, dawn qed jitwessgħu b'tali mod li se jieħdu l-parking space li hemm available għar-residenti t'hemmhekk.

Ta' min jgħid ukoll li f'dik il-parti tat-triq fejn proprju qed isir dan ix-xogħol hemm ħafna ħwienet u għalhekk, minkejja li matul il-ġurnata jkun hemm ħafna traffiku minħabba n-nies li jmorru jixtru minn dawk il-ħwienet, issa, bit-tnaqqis tal-parking space, l- inkonvenjent għar-residenti ta' Triq l-Imdina se jikber.

Fil-fatt illejla jien avviċinajt lill-Ministru għat-Trasport u Komunikazzjoni biex kemm jista' jkun din il-problema tiġi tackled qabel ma jitlesta x-xogħol u għalhekk ikun tard wisq.

Min-naħa tiegħu l-Onor.

Galea deher li se jipprova jsib soluzzjoni għall-inkonvenjent li nħoloq.

Mr Speaker, fil-ħin li għandi xtaqt nitkellem ukoll dwar l-assistenza soċjali li wkoll qed tinkwieta lil bosta nies.

Bħalissa kulħadd qed jitkellem dwar l-avviżi li qed jibgħat id-dipartiment tas-sigurta' soċjali biex jinforma li benefiċċjarji tas-sigurta' soċjali li qed jiġu nvestigati minħabba xi informazzjoni skorretta li taw.

Filwaqt li nibqa' ngħid li m'hemmx lok ta' ħniena għall-abbuż, u għalhekk il-gvern jagħmel sew li lil min jirriżulta li qed jabbuża mill-benefiċċji soċjali, jiġi mġiegħel irodd kollox lura, nappella lill-gvern biex f'affarijiet bħal dawn juża ċerta sensittivita'.

Ma rridux ninsew li mhux kull każ huwa qarrieqi, jiġifieri mhux kull min qed jirċievi dawn l-avviżi fil-verita' jabbuża mill-benefiċċji soċjali, għax jien iltqajt ma nies li meta marru jiċċekkjaw mad-dipartiment għaliex intbagħtilhom dak l-avviż, kienu nformati li xi ħadd kien irrapporta li kienu qed jaħdmu, meta dan ma kien veru xejn.

M'huwiex ġust li dawn in- nies, li min jaf kemm jiltaqgħu ma' problemi fil-ħajja ta' kuljum, joqogħdu jinkwetaw li se jiqfilhom il-benefiċċju soċjali meta dan ma jkun minnu xejn.

Jien naħseb li d-dipartiment għandu jara li dawn l-avviżi jintbagħtu lil min verament jista' jirriżulta li qed jabbuża, u mhux jintbagħat bl- addoċċ.

Mr Speaker, jien naf ukoll b'każ fejn xi individwi, minħabba żball tad- dipartiment, għamlu żmien twil jingħataw benefiċċju soċjali ikbar milli suppost, biex issa li d-dipartiment induna b'dan l-iżball, qed ikollhom jagħtu lura l-flus żejda li kienu ħadu bil-konsegwenza li qed jinħolqulhom ċerti problemi.

Per eżempju jien naf b'każ partikolari fejn għax familja ġiet mogħtija Lm260 żejda f'children allowance, id-dipartiment mhux talli waqqfilha ċ-children allowance, talli waqqfilha wkoll il-pensjoni tal- persuni b'diżabilita' li din kienet qed tieħu minħabba li wieħed mit-tfal għandu proprju diżabilita'.

F'mistoqsija parlamentari li jien għamilt lill-Viċi Prim Ministru, tlabt biex inkun naf kemm mill-każi ta' benefiċċji soċjali żejda rriżultaw minħabba negliġenza jew nuqqas ta' organizzazzjoni min-naħa tad- dipartiment.

Ta' min jgħid li għalkemm l-individwu suppost jinduna li jkun qed jingħata iktar minn dak li hu ntitolat għalih, ħafna anzjani ma jafux x'tgħid il-liġi u allura huwa kważi impossibbli għalihom li jindunaw b'xi żball li jkun qed jagħmel id-dipartiment.

Għalhekk m'huwiex ġust li meta d- dipartiment jistenbaħ u jinduna bl-iżball li jkun għamel, iwaqqaf il- pensjoni ta' dawk in-nies bil-konsegwenza li jitfagħhom f'diffikultajiet finanzjarji kbar.

Mr Speaker, għaldaqstant nerġa' ngħid li filwaqt li huwa tajjeb li lill- abbużi niġġieldulhom ħalli dawn jinqatgħu darba għal dejjem, dan is-serq ma jsirx biss miż-żgħir imma jsir ukoll mill-kbir, u għalhekk, filwaqt li liż- żgħir qed inġiegħluh jagħti kollox lura bl-arretrati, u immedjatament, ma jistax ikun li nistennew li titwaqqaf it-tax compliance unit biex jinqabad xi ħadd kbir.

Nagħlaq billi nerġa' nitlob sensittivita' fil-mod ta' kif jiġu trattati każijiet bħal dawn.

Nirringrazzjak.

MR SPEAKER: Grazzi.

Iktar rimarki?

L-Onor.

Anġlu Farrugia.

ONOR.

ANĠLU FARRUGIA: Mr Speaker, nibda' billi nesprimi s-solidarjeta' tiegħi ma' dawk kollha li b'xi mod jew ieħor għandhom x'jaqsmu mal-kamra tan-nar tal-Għargħur li splodiet imma b'xorti tajba ma weġġa' ħadd.

La semmejt il-kamra tan-nar tal-Għargħur tajjeb li nieħu l-opportunitaż biex nikkummenta dwar it-triq li twassal għal dan il-post, triq li tinsab fi stat diżastruż.

Alla ħares kien hemm bżonn li tidħol ambulanza ħdejn il- kamra tan-nar għax żgur li bil-kundizzjoni li tinsab fiha dik it-triq, dan m'huwiex possibbli li jsir.

Għalhekk nappella lill-awtoritajiet konċernati biex jirraġaw din it-triq b'mod li ta' l-inqas ikun possibbli għal ambulanza li tgħaddi minnha.

Mr Speaker, f'dan l-intervent xtaqt nitkellem dwar l-abbuż li qed isir fuq il-ħaddiema li jaħdmu fuq bażi part-time u li dan il-gvern tant jiftaħar li qed jiżdiedu.

Nibda' billi ngħid li teżisti kategorija ta' part-timers li jaħdmu fil-banek, mit-Tnejn sas-Sibt bejn is-7.30 a.m. u s- 1.30 p.m., jiġifieri jaħdmu 33 siegħa fil-ġimgħa u jitħallsu bir-rata ta' Lm1.25 fis-siegħa.

Dawn il-ħaddiema jingħataw leave fil-festi biss, meta ovvjament il-banek ikunu magħluqin, liema leave jinqata' mill-annual leave tagħhom.

Barra minn hekk, il-bonuses u ż-żidiet għall-għoli tal-ħajja, għal dawn il-ħaddiema ma jeżistux.

Dan huwa l-mod ta' kif il-ħaddiem qed jiġi smat taħt il-gvern Nazzjonalista.

La qed insemmi l-abbużi tajjeb li nagħmel riferenza wkoll għall-persuni b'diżabilita'.

Jien jiddispjaċini ngħid li sa dalgħodu stess, sirt naf b'każ ta' persuna ħandikappata mill-Mosta li peress li skaditilha l-ID card u ovvjament ma tistax tmur personalment biex iġġeddidha, xebgħet iċċempel lit-taqsima ta' l-ID cards biex jibagħtulha waħda bil-posta imma sal-lum għadha ma ġietx moqdija.

Dan huwa l-mod ħażin ta' kif qed nitrattaw lill- persuni b'diżabilita'.

Jekk f'dan il-parlament kultant żmien nieħdu l- inizjattiva li ngħaddu liġijiet biex nagħmlu l-ħajja ta' dawn in-nies iktar faċli, irridu nagħmluhielhom faċli f'kollox u mhux f'ċerti affarijiet biss.

Mr Speaker, xtaqt nitkellem ukoll dwar il-housing estates Maltin, partikolarment dak tal-Mosta, li għandu bżonn ta' manutenzjoni kbira kif ukoll ta' patching tat-toroq tal-madwar.

F'korrispondenza li tmur lura sal- 21 ta' Diċembru tas-sena li għaddiet, is-Sur De Martino, is-Sindku tal- Mosta, qalli li hu jifhem il-bżonn ta' manutenzjoni regolari ta' dan il- housing estate u li t-toroq tiegħu jiġu.

Is-sindku tal-Mosta qalli wkoll li kkkonkluda taħdidiet ma' l-Onor.

Gonzi u mad-direttur tal-kunsilli lokali biex il-kera li jħallsu r-residenti ta' dan il-housing estate tgħaddi għand il-kunsill lokali biex permezz tagħhom ikun jista' jorganizza x-xogħol li hemm bżonn li jsir.

Allura jekk dan il-ftehim diġa' ntlaħaq, x'inhu jistenna l-Ministru Gonzi biex jgħaddi l-kirjiet ta' dan il-housing estate lill-kunsill lokali tal-Mosta kif miftiehem?

Huwa mportanti li din il-ħaġa mhux talli tibda ssir fir-rigward tal-housing estate tal-Mosta, imma ssir anke f'lokalitajiet oħra fejn hemm ukoll housing estates, bħall- Imġarr, ir-Rabat u l-Imtarfa, fejn fil-cluster houses ta' dan ta' l-aħħar hemm problemi strutturali kbar għax il-kuntrattur li bnihom m'għamilx xogħol tajjeb.

Sur President, fil-ħin li fadalli rrid nitkellem ukoll dwar l-istaff tal- President tar-Repubblika, jiġifieri dawk li jaħdmu fil-Palazz u li aħna nsibhom bħala footmen.

Ta' min jgħid li dawn il-ħaddiema m'humiex kkonsidrati bħala mpjegati taċ-ċivil.

Dan irriżultali wara mistoqsija parlamentari li kont għamilt lill-Ministru Dalli dwar persuna partikolari li kienet taħdem fl-Uffiċċju tal-President u li wara 45 sena servizz, minflok is-somma ta' Lm12,000 ingħatat Lm2,439 biss għax ma kinetx ikkonsidrata bħala ħaddiema tal-gvern.

Din hija inġustizzja li trid tiġi rimedjata immedjatament.

Din l-anomalija li kienet hemm taħt gvernijiet suċċessivi, assolutament ma tagħmilx sens.

Mr Speaker, tajjeb li nitkellem ukol dwar il-proġett ta' Triq il-Għargħur u Triq San Pawl u l-polemika li hemm għaddejja bħalissa bejn il-kunsill lokali tal-Għargħur u dak tan-Naxxar, minħabba l-istreet furniture enormi li saret fin-nofs tat-triq, u li minħabba fiha, min ikun ġej mill-Għargħur ikollu jikser kważi 90° biex kif idur isib ruħu f'nofs parkeġġ.

Hemm bżonn li rigward din il-kwestjoni jintħalaq ftehim għall-ġid taż-żewġ lokalitajiet, għax filwaqt li l-kunsill lokali tal-Għargħur qed jgħid li dan il-proġett mhux se jħalli parking space fil-ġnub ta' Triq il-Għargħur, il-kunsill lokali tan-Naxxar qal li dan il-proġett inbeda wara li ttieħdu l- prekawzjonijiet neċessarji imma fil-fatt jidher li l-go-ahead mit-traffic control board qatt ma ngħatat.

Fit-tmiem ta' dan l-intervent se npoġġi fuq il-Mejda tal-Kamra l-korrispondenza kollha dwar dan il-proġett, inklużi l- pjanti, biex tkun tista' tinstab soluzzjoni kemm jista' jkun malajr.

Se ngħaddi issa għall-kwestjoni tal-famużi antennas tal-mobile phones u ngħid li jien informat li fl-Ingilterra diġa' ngħataw struzzjonijiet biex il-kumpanniji tal-cordless phones u tal-mobile phones ma jwaħħlux antennas viċin l-abitat.

S'issa għadu ma ġiex ikkalkolat kemm il-mobile phones jistgħu jagħmlu ħsara lill-ġisem, pero' minn studji li saru ġie kkonfermat il-fatt li l-antennas li jitwaħħlu viċin l-abitat qed jagħmlu ħsara lir- residenti ta' dawk l-inħawi.

Dan m'iniex qed ngħidu jien imma qaluh riċentement l-awtoritajiet Ingliżi.

Minkejja dawn l-istudji li saru u li kollha jikkonfermaw il-ħsara li jagħmlu dawn l-antennae, f'pajjiżna, il- planning authority għadha tipproċessa b'mod regolari l-permessi tal- Vodafone u tal-Go Mobile biex iwaħħlu l-antennas li jkollhom bżonn, u dan minkejja l-oppożizzjoni qawwija mir-residenti ta' l-inħawi fejn dawn ikunu se jitwaħħlu.

Quddiemi għandi petizzjoni ffirmata minn 112-il persuna li joqgħodu fi Triq l-Amerika, Triq l-Awstralja, Triq l-Ingilterra, Triq l-Emigranti, Triq il-Korfu, Triq l-Eġittu, Triq l-Italja, Triq is-Sajtar, Triq Franza, Triq il-Kanada, Triq il-Ġermanja u Triq il-Libja, ilkoll fin-Naxxar.

Dawn in- nies qed joġġezzjonaw għat-twaħħil ta' mobile antenna fi Triq l-Awstralja u Triq l-Ingilterra minħabba l-health hazards li din tista' tikkawżalhom kif ukoll għaliex din l-antenna se sservi ta' eyesore u għalhekk se twaqqa' l- valur tal-proprjetajiet tagħhom.

Nerġa' ngħid li għalkemm fl-Ingilterra ingħataw struzzjoni biex dawn l-antennas ma jitwaħħlux qrib l-skejjel, il- planning authority Maltija xorta baqgħet taħdem b'mod normali fuq l- applikazzjonijiet tal-Vodafone u tal-Go Mobile għat-twaħħil ta' dawn l- antennae.

'Il quddiem ikollna iktar ċans nitkellmu dwar is-serjeta' tal- planning authority fil-proċess ta' applikazzjoni ta' xi ħadd kbir u ta' xi ħadd żgħir.

L-aħħar rimarka li xtaqt nagħmel hija dwar il-korp tal-pulizija.

Riċentement jien tkellimt dwar xi investigazzjonijiet li saru min-naħa tal- pulizija u l-kummissarju, fi press release li ħareġ qal li t-tliet Għarab li nqabdu jsarrfu u jinnegozjaw flus b'mod illegali fil-Belt, avolja nqabdu permezz ta' video, ma tressqux il-qorti għax hekk kien il-parir ta' l- avukat ġenerali.

Ma jistax ikun li l-kummissarju, fejn jidhirlu hu, jirreferi ċerti każijiet lill-avukat tar-repubblika u fir-rigward ta' każi oħra, lanqas biss jirreferi għall-avukat tar-repubblika jew agħar minn hekk, imur kontra d-deċiżjoni ta' l-istess avukat tar-repubblika.

Fenomenu ġdid li nibet fil-korp tal-pulizija huwa dak li membru partikolari tal-korp mhux qed jitħalla jersaq għall-eżami għal surġent meta f'dik li hija mġieba u dixxiplina, m'għandu xejn kontra tiegħu.

Din hija attitudni li żgur ma tagħmilx ġieh lill-korp tal-pulizija.

Mr Speaker, nitlob il-permess biex inpoġġi d-dokumenti li semmejt matul dan l-intervent fuq il-Mejda tal-Kamra.

MR SPEAKER: Hawn permess?

(Onor. Membri: Iva)

Il-permess ingħata.

ONOR.

ANĠLU FARRUGIA: Mr Speaker, inqiegħed fuq il-Mejda tal-Kamra:

Kopja ta' ittra mibgħuta minn residenti tan-Naxxar liċ-chairman ta' l- awtorita' ta' l-ippjanar dwar applikazzjoni għall-istallazzjoni ta' żewġ mobile antennas fin-Naxxar;

Kopja ta' żewġ ittri mibgħuta mill-kunsill lokali tal-Għargħur lill- kunsill lokali tan-Naxxar, b'riferenza għall-proġett ta' Triq Għargħur u Triq San Pawl, Naxxar;

Kopja ta' ittra mibgħuta mill-kunsill lokali tal-Mosta lili b'riferenza għal xogħol ta' manutenzjoni ta' toroq fil-housing estate ta' Mlit fil-Mosta.

MR SPEAKER: Sar il-ħin.

Il-Kamra hija aġġornata għal għada t-Tlieta, 13 ta' Frar, 2001 fid-9.00 a.m., bl-aġenda kif komunikata mill-Viċi Prim Ministru.

Fid-9.52 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

UNIVERSITA' - RIĊERKA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid jekk ir-rettur ta' l-Universita' jagħtix medja tat- talbiet imressqa mid-dipartimenti universitarji għas-sena 2000/1?

X'inhu l-medju tat-talba kapitali u rikorrenti?

Liema huma l-akbar voti dipartimentali li qed jingħataw lin-naħa tax-xjenza?

X'riċerka qed issir minn dawn id-dipartimenti F'liema ġurnali internazzjonali ġiet ippublikata din ir-riċerka?

ONOR.

LOUIS GALEA: Informat li t-talbiet li tressqu mid-dipartimenti universitarji fis-sena 2000 kienu jammontaw għas-somma totali ta' Lm921,413.

Minn dan l-ammont Lm355,050 kien it-total ta' talbiet ta' natura kapitali.

Dawn it-talbiet jiġu kkunsidrati mill-Kumitat tal-Fond tar-Riċerka mwaqqaf apposta kull sena.

Jidhru t-talbiet sħaħ, jew il-partijiet mnnhom, li ġew approvati.

Mit-total approvat ta' Lm149,495 il-Fakolta` tax-Xjenza ingħatat is-somma totali ta' Lm29,400.

Informazzjoni aktar dettaljata dwar dan ta' hawn fuq u tagħrif rigward l- aħħar żewġ partijiet tal-Mistoqsija ser tingħata lill-Onor.

Membru għall- aħjar informazzjoni tiegħu.

ISTITUTI RELIĠJUŻI

L-ONOR.

ADRIAN VASSALLO staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm hemm tfal ġo istituti reliġjużi llum?

Kemm għandhom eta' u x'inhi r-raġuni li qegħdin hemm?

ONOR.

LAWRENCE GONZI: Skond l-informazzjoni li għandu d-Dipartiment għall-Ħarsien tal-Familja, preżentement hemm 300 tifel u tifla fi 17 il-Dar Residenzjali.

L-eta' ta' dawn it-tfal tvarja bejn ġimgħa u tmintax-il sena.

Tfal jiddaħħlu fi Djar Residenzjali għal diversi raġunijiet iżda prinċiparjament għax il-ġentituri ma jkunux f'pożizzjoni li jieħdu kura tagħhom jew jipprovdulhom il-protezzjoni meħtieġa.

BENEFIĊĊJI SOĊJALI - CHILDREN'S ALLOWANCE

L-ONOR.

ADRIAN VASSALLO staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm ħareġ flus il-gvern fuq children's allowance għal dawn l-aħħar ħames snin?

Kemm huwa maħsub li se joħroġ il-gvern din is-sena?

ONOR.

LAWRENCE GONZI: Ninforma lill-Onor.

Interpellant li n-nefqa fuq l- Allowance tat-Tfal għal dawn l-aħħar ħames snin hija kif ġej:

1996 Lm18,333,539 1997 Lm20,369,590 1998 Lm20,111,471 1999 Lm19,034,766 2000 (prov) Lm18,430,359

ĦABS ĊIVILI

L-ONOR.

ADRIAN VASSALLO staqsa lill-Ministru ta' l-Intern: Jista' l- Ministru jgħid kemm kien in-numru ta' ħabsin li għal xi raġuni jew oħra kienu in-patient fl-Isptar St Lukes u fi sptarijiet oħra s-sena l-oħra?

ONOR.

TONIO BORG: Ninsab infurmat illi matul is-sena 2000 kien hemm 196 każ fejn priġunieri nżammu għal kura bħala in patients fl-isptar San Luqa jew l-isptar Monte Carmeli.

SAĦĦA - TESTIJIET TA' L-HIV/AIDS

L-ONOR.

ADRIAN VASSALLO staqsa lill-Ministru tas-Saħħa: Jista' l- Ministru jgħid kemm saru tests għall-Aids u HIV din is-sena?

Kif jikkompara dan in-numru ma' dawk li saru sena b'sena f'dan l-aħħar għaxar snin?

ONOR.

LOUIS DEGUARA:

|Sena |Total |No of | | |Request |Reactive | | | |Samples |

| |Ġunju - |408 |10 | |Diċembru | | | |1985 | | |

| |1986 |930 |13 |

| |1987 |2292 |5 |

| |1988 |3750 |13 |

| |1989 |2495 |16 |

| |1990 |2118 |9 |

| |1991 |2461 |18 |

| |1992 |3131 |8 |

| |1993 |2369 |13 |

| |1994 |3935 |10 |

| |1995 |3963 |17 |

| |1996 |3912 |7 |

| |1997 |3809 |8 |

| |1998 |4249 |10 |

| |1999 |5593 |8 |

| |2000 |4950 |14 |

| |2001 up to |330 |1 | |25/01/01 | | |

| It-testijiet għall-HIV huma anonimi u n-numru ta' testijiet pożittivi ma jirriflettix neċessarjament li l-każijiet huma ġodda u li jistaw jinkludu testijiet ripetuti.

SAĦĦA - SIRINGI

L-ONOR.

ADRIAN VASSALLO staqsa lill-Ministru tas-Saħħa: Jista' l- Ministru jgħid kemm tqassmu siringi lil persuni li jabbużaw mid-droga s- sena l-oħra u kull sena għal dawn l-aħħar ħames snin?

ONOR.

LOUIS DEGUARA: It-total ta' siringi li tqassmu lil persuni li jabbużaw mid-droga għal dawn l-aħħar ħames snin huwa dan:

1996 61,979 1997 74,555 1998 104,169 1999 144,495 2000 152,625

PULIZIJA - KENN POLITIKU

L-ONOR.

ADRIAN VASSALLO staqsa lill-Ministru ta' l-Intern: Jista' l-Ministru jgħid kemm hawn persuni li qed jitolbu kenn politiku f'Malta llum, mil-liema pajjiżi huma u kemm ilhom hawn?

ONOR.

TONIO BORG: Ninforma lill-Onor.

Interpellant illi t-tagħrif mitlub ma jinżammx mill-Pulizija.

Hu l-Uffiċċju ta` l-U.N.H.C.R. f`Malta li jieħu ħsieb l-interessi ta` persuni meqjusa bħala refuġjati.

SKEJJEL - GĦAXAQ

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jara li l-kunsill skolastiku ta' l-iskola primarja ta' Ħal-Għaxaq jagħti l-permessi meħtieġa biex il-kunsill lokali tal-post ikun jista' juża s-sala ta' l-iskola, l-unika sala fil-komunita', biex jorganizzaw Jum Ħal-Għaxaq?

ONOR.

LOUIS GALEA: Ser nirreferi t-talba lill-awtoritajiet kompetenti għall-konsiderazzjoni tagħhom.

KULLEĠĠ MADRE TEREŻA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jara li jintbagħat xi purtinar fil-kulleġġ Madre Tereża ta' l-Imsida peress li l-unika persuna li hemm mhijiex biżżejjed biex tlaħħaq mal-bżonnijiet tal-kulleġġ?

ONOR.

LOUIS GALEA: Iva, kif spjegajt dan l-aħħar fil-Parlament qed isir xogħol biex ħaddiema tal-Gvern jiġu mitluba jirraportaw għal dan ix-xogħol.

Tlabt lid-Diviżjoni ta' l-Edukazzjoni tagħti każ it-talba ta' l-Onor.

Membru.

INDIA - TERRAMOT

L-ONOR.

EVARIST BARTOLO staqsa lill-Prim Ministru: Jista' l-Prim Ministru jgħid jekk hemmx xi ħsieb min-naħa tal-Gvern Malti li joffri xi forma ta' għajnuna, limitata kemm hi limitata, lill-Gvern Indjan għall- poplu milqut mid-diżastru enormi tat-terremot li ħalla tant u tant eluf mejta u tant u tant eluf oħra midruba u bla dar?

Jekk iva, x'inhi din il-forma ta' għajnuna?

ONOR.

EDDIE FENECH ADAMI: Ninforma l-Onorevoli Interpellant li bħal ma kien sar f'okkażjonijiet simili fil-passat, Malta qed tagħti s-somma "token" ta' Lm20,000 lill-Gvern ta' l-Indja bħala sinjal ta' solidarjetà mal-poplu Indjan fit-traġedja li laqtitu bħala riżultat tat-terremot li sar ix-xahar l-ieħor.

Għall-istess raġunijiet Malta qiegħda wkoll toffri s-somma ta' Lm10,000 lill-poplu ta' l-El Salvador li kien intlaqat minn terremot xi ġranet qabel.

VAPURI TAĦT IL-BANDIERA MALTIJA

L-ONOR.

EVARIST BARTOLO staqsa lill-Ministru għat-Trasport u Komunikazzjoni: Jista' l-Ministru jwieġeb il-mistoqsija parlamentari nru.

ONOR.

ĊENSU GALEA: Jien infurmat li mill-ewwel tas-sena 'l hawn kien hemm 14-il vapur miżmuma.

KULLEĠĠ TAL-BIEDJA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid kemm hemm qtates li qed jinżammu fil-Kulleġġ tal- Biedja?

Kemm huwa stmat li kull ġurnata l-kap jiddedika ħin għall-qtates u kemm jiddedika ħin għall-istudenti u t-tmexxija tal-kulleġġ?

ONOR.

LOUIS GALEA: Informat li fil-Kulleġġ tal-Biedja ma jinżammux qtates imma b'koperazzjoni bejn il-Kulleġġ u l-Għaqda Nazzjonali tal-Qtates (NCS) hemm santwarju anness mal-Kulleġġ.

L-NCS jipprovdu l-ħin, flus u nies biex inaddfu s-santwarju filwaqt li l- Kulleġġ ikollu dritt li l-istudenti tiegħu, li qegħdin isegwu kors ta' assistenti tal-veterinarji jitgħallmu billi jamministraw mediċini u jsiru jafu aktar fuq in-natura tal-qattus.

In-numru tal-qtates ivarja skond kemm jidħlu pazjenti jew qtates mingħajr dar.

Il-Kap tal-Kulleġġ jew jinżel ma' l-istudenti jew ma xi pazjent għal- lezzjonijiet u akkomodazzjoni rispettivament, il-bqija hemm l-NCS li tieħu ħsieb.

Il-Kap ukoll jagħmel spezzjonijiet biex jara li qed tinżamm indafa stretta.

PIXXINA NAZZJONALI

L-ONOR.

EVARIST BARTOLO staqsa lill-Ministru ta' l-Edukazzjoni: Jikkonferma l-Ministru li mill-1 ta' Jannar, 2002 il-pixxina nazzjonali se tibda titmexxa minn kumpannija?

Kif se tkun ifformata din il-kumpannija?

X'impjegati se jkollha magħha?

Kemm se jkollha impjegati?

Kif se jkunu reklutati?

X'se jiġri mill-impjegati li bħalissa jaħdmu fil-pixxina?

ONOR.

LOUIS GALEA: Bħalissa għaddejjin diskussjonijiet bejn l-Universita` ta' Malta, is-Segretarjat Parlamentari fil-Ministeru ta' l-Edukazzjoni u l- uffiċjali mid-Dipartiment taż-Żgħażagħ u Sport sabiex it-tmexxija tal- Pixxina Nazzjonali u faċilitajiet sportivi oħra fl-Universita` jgħaddu f'idejn il-Malta University Sports Complex Limited.

Din il-Kumpanija kienet twaqqfet fl-1995, b'51% shareholding ta' l- Universita` u 49% shareholding tal-Gvern, u qegħda terġa' tkun rijattivata.

Il-Memorandum and Articles ta' din il-kumpanija sarulu biss xi tibdil minimu minn kif oriġinarjament inkiteb.

It-transizzjoni mit-tmexxija eżistenti għal tmexxija minn kumpanija huwa indirizzat f'Operations Agreement li bħalissa qiegħed jiġi ffinalizzat.

Rigward l-impjegati eżistenti tal-Pixxina Nazzjonali, il-ħsieb hu li l- Malta University Sports Complex Ltd tassimila kemm jista' jkun mill- ħaddiema li bħalissa huma impjegati mal-Pixxina Nazzjoanli.

Bħalissa ma hemm ebda proċess jew pjanijiet għal reklutaġġ ġdid.

IMPORTAZZJONI TA' LAĦAM TAĊ-ĊANGA

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm kienet l-importazzjoni tal-laħam taċ- ċanga f'Malta minn pajjiżi li ma humiex membri ta' l-UE fix-xhur ta' Diċembru 2000 u Jannar 2001?

Mill-liema pajjiżi u xi kwantitajiet ġew importati?

ONOR.

NINU ZAMMIT: Nitlob lill-Onor.

Interpellant jagħmel il-mistoqsija tiegħu lill-Ministru kkonċernat.

IMPORTAZZJONI TAL-CORNED BEEF

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm kienet l-importazzjoni tal-corned beef mill-pajjiżi ta' l-UE matul Diċembru 2000 u f'Jannar 2001?

Mill-liema pajjiżi u f'kemm kwantita'?

ONOR.

NINU ZAMMIT: Nitlob lill-Onor.

IMPORTAZZJONI TAL-CORNED BEEF

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm kienet l-importazzjoni tal-corned beef mill-pajjiżi li ma humiex membri ta' l-UE fix-xahar ta' Diċembru 2000 u Jannar 2001?

ONOR.

NINU ZAMMIT: Nitlob lill-Onor.

MRL - TESTIJIET

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm kien in-numru ta' testijiet tal-MRLs li saru fuq il-laħam abjad li nipproduċu lokalment fil-laboratorju tal- biċċerija matul is-sena 2000?

X'riżultati nkisbu u x'rakkomadazzjonijiet addizzjonali saru?

Kemm minn dawn il-testijiet kienu fuq il-laħam tal-fniek, tiġieġ, dundjan eċċ?

ONOR.

NINU ZAMMIT: Ninforma lill-Onor.

Interpellant li t-testijiet fuq ir-residues (mhux MRL) li saru fuq il-laħam tat-tjur huwa skond kif isegwi:

Laħam Abjad (Tjur)

Anticoccidials 15 il-kampjun: riżultati għadhom ma waslux*.

Sulfanamidi 5 kampjuni: riżultati għadhom ma waslux*

Quinolones 10 kampjuni: riżultati għadhom ma waslux*

Antibiotiċi 20 kampjun: riżultati kollha negattivi.

* Ir-riżultati ta' dawn it-testijiet ikunu magħrufa għal-ħabta ta' Marzu 2001.

PRODUZZJONI AGRIKOLA ORGANIKA

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm saru laqgħat matul l-1999 u 2000 mal- bdiewa u l-għaqdiet tagħhom dwar produzzjoni agrikola organika?

X'suġġerimenti saru min-naħa ta' uffiċjali tad-dipartiment ta' l- agrikoltura lill-bdiewa dwar l-importanza li jintroduċu l-produzzjoni agrikola organika?

ONOR.

NINU ZAMMIT: Saru diversi laqgħat mal-kumitat tal-Moviment Malti għall-Biedja Organika.

Wieħed mis-suġġerimenti li saru waqt dawn il- laqgħat kien li jsiru korsijiet dwar is-suġġett.

Korsijiet ta' din ix-xorta bdew isiru.

PRODOTTI ORGANIĊI

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm saru testijiet mid-Dipartiment ta' l- Agrikoltura jew minn bdiewa privati biex ikun stabilit il-livell ta' kwalita' ta' prodott organiku lokali li fuqu saru l-provi matul is-sena 1999 u 2000?

F'liema laboratorji saru?

ONOR.

NINU ZAMMIT: Ninsab infurmat li f'ebda żmien ma kien hawn lokalment xi produzzjoni organika ċertifikata.

Għaldaqstant ma setgħu isiru l-ebda testijiet fuq prodotti organiċi.

UFFIĊĊJU ĊENTRALI TA' L-ISTATISTIKA

L-ONOR.

LEO BRINCAT staqsa lill-Ministru għas-Servizzi Ekonomiċi: Jista' l-Ministru jgħid jekk huwiex minnu li biex jiġi iffrankat l- overtime, ħaddiema tal-Uffiċċju Ċentrali ta' l-Istatistika qegħdin jingħataw 34 ktejjeb kull wieħed ta' figuri tal-labour force għall-coding biex dawn jipproċessawhom id-dar b'rata ta' Lm 1.20c il-ktieb?

ONOR.

JOSEF BONNICI: Ninsab infurmat li l-ħaddiema ta' l-Uffiċċju Ċentrali ta' l-Istatistika qed jagħmlu x-xogħol imsemmi mill-Onorevoli Interpellant bir-rati kif indikati fil-mistoqsija.

Tajjeb jingħad li l-"Labour Force Survey" se jiddaħħal b'mod permanenti fis- sistema ta'l-istatistika.

Għaldaqstant il-ħsieb ewlieni hu li x-xogħol fuq dan is-survey jinfirex aktar u li tinħoloq rabat akbar bejn il-fażi tal- "fieldwork" u l-"coding" tas-survey.

Dan għandu jgħin sabiex jitnaqqas iż- żmien li fih ikunu jistgħu jinħarġu r-riżultati ta' stħarriġ bħal dan.

PULIZIJA - LUQA - KAROZZI MITLUQA

L-ONOR.

CHARLES MANGION staqsa lill-Ministru ta' l-Intern: Jista' l- Ministru jieħu ħsieb illi żewġ karozzi mitluqa f'Valletta Road, Luqa jitneħħew?

ONOR.

TONIO BORG: Ninsab infurmat illi l-vetturi li rrefera għalihom l- Onor. Interpellant tneħħew.

AIR MALTA GROUP - IMPJEGATI

L-ONOR.

CHRIS AGIUS staqsa lill-Ministru għas-Servizzi Ekonomiċi: Jista' l-Ministru jgħid kemm ġew impjegati nies ġodda mal-Air Malta Group tul is-sena 2000?

Jista' jaqsamhom xahar b'xahar u jgħid ma' liema sussidjarja ġew assenjati?

ONOR.

JOSEF BONNICI: L-informazzjoni mitluba qed tinġabar u tweġiba tingħata f'xi Seduta oħra.

DRIVERS' LICENCE

L-ONOR.

CHRIS AGIUS staqsa lill-Ministru għat-Trasport u Komunikazzjoni: Jista' l-Ministru jgħid meta, tul l-aħħar għaxar snin, kien hemm żidiet fil-ħlasijiet tad-drivers' licence?

ONOR.

ĊENSU GALEA: Jien infurmat li l-unika żieda li kien hemm fil-ħlas tal-liċenzja tas-sewqan driving lisence kienet fi żmien l-Amministrazzjoni Laburista meta permezz ta' Avviż Legali Nru. 240/97, li kien ippubblikat fil-Gazzetta tal-Gvern Nru. 16555 ta' 30 ta' Diċembru 1997, il-ħlas żdied minn Lm1.20 fis-sena għal Lm2 fis-sena.

SERVIZZ PUBBLIKU

L-ONOR.

CHRIS AGIUS staqsa lill-Prim Ministru: Jista' l-Prim Ministru jgħid kemm ġew impjegati nies ġodda mal-Gvern, maqsuma xahar xahar, tul is-sena 2000?

Jista' jgħid wkoll f'liema grad kienu mpjegati u fl'liema dipartiment ġew assenjati?

ONOR.

EDDIE FENECH ADAMI: Ninsab infurmat li matul is-sena 2000, erba' mija u sitta u sittin (466) persuna li qabel kienu jaħdmu bħala "Impressed Drivers" ħadu impjieg indefinit mas-Servizz Pubbliku, filwaqt li tmienja u sebgħin (78) ħaddiema li qabel kienu fl-AWTS ukoll ħadu mpjieg indefinit.

Fis-sena 2000, spiċċaw mill-impjieg minn mas-Servizz Pubbliku tmien mija u tmienja u disgħin (898) impjegat.

Fl-istess sena, in-numru ta' mpjegati ġodda mas-Servizz Pubbliku kien ta' ħames mija u ħamsa u sebgħin (575).

Dettalji mitluba dwar impjegati ġodda jidhru fil-lista li qed inpoġġi fuq il-Mejda tal-Kamra.

USE CLASSES ORDER

L-ONOR.

CHRIS AGIUS staqsa lill-Ministru ta' l-Intern: Jista' l- Ministru jpoġġi fuq il-Mejda tal-Kamra kopja ta' use classes order fejn huma maqsuma l-attivitajiet kummerċjali

ONOR.

TONIO BORG: L-informazzjoni mitluba mill-Onor.

Interpellant hi kif tidher fl-Avviż Legali 53 ta` l-1994 li deher fis-Suppliment tal-Gazzetta tal-Gvern Nru. 15,935 tad-29 ta` April, 1994, u li ġie amendat permezz ta` l-Avviż Legali 70 ta` l-2000 li deher fis-Suppliment tal-Gazzetta tal-Gvern Nru. 16,938 tal-25 ta` April, 2000.

PA - IMPJEGATI ĠODDA

L-ONOR.

CHRIS AGIUS staqsa lill-Ministru ta' l-Intern: Jista' l- Ministru jgħid kemm ġew impjegati persuni ġodda mal-PA tul is-sena 2000?

Jista' jaqsamhom xahar b'xahar?

ONOR.

TONIO BORG: B`żieda mat-tagħrif li jien tajt dwar dan is-suġġett fit-Tweġiba li ngħatat għall-Mistoqsija Parlamentari Nru. 21522, ninsab infurmat illi f`Diċembru, ġew impjegati żewġ (2) ħaddiema oħra ma` l- Awtorita` ta` l-Ippjanar.

Dawn kienu 'replacements' fil-grad ta` Secretarial Assistants.

BORMLA - DAR TA' ANZJANI

L-ONOR.

CHRIS AGIUS staqsa lill-Viċi Prim Ministru u Ministru għall- Politika Soċjali: Jista' l-Viċi Prim Ministru jgħid kemm kienu mitluba jħallsu oriġinarjament l-anzjani residenti fid-dar ta' Bormla?

X'inhu l- ħlas mitlub bħalissa?

ONOR.

LAWRENCE GONZI: L-anzjani fid-Dar ta' Bormla, l-istess bħall- anzjani fid-Djar Residenzjali ta' l-istat kollha, huma mitluba jħallsu 60% tad-dħul totali tagħhom, basta dan:

(a) l-ammont ta' kontribuzzjoni ma' jkunx iżjed minn Lm6 kuljum u

(b) r-resident jibqa' mhux b'inqas minn Lm550 fis-sena għad-dispożizzjoni tiegħu.

Dawn ir-rati ġodda daħlu fis-seħħ b'effett mill-1 ta' Jannar 2000.

Qabel dik id-data l-ammont ta' kontribuzzjoni dovut mill-anzjani fid-djar tal- Gvern kien l-istess ta" 60% pero':

(a) l-massimu kien ta' Lm4 kuljum

(b) l-ammont minimu għad-dispożizzjoni ta' l-anzjan kien ta' Lm360 fis-sena

(c) l-ewwel Lm100 dħul minn imgħax ma kienx jiġi magħdud ma' l-ammont ta' dħul totali.

MARSA SPORTS GROUND

L-ONOR.

CARMELO ABELA staqsa lill-Ministru ta' l-Edukazzjoni: Jista' l-Ministru jgħid x'xogħol sar mill-1995 sal-lum, sena b'sena fil- Marsa Sports Ground?

ONOR.

LOUIS GALEA: Informat li mill-1995 sal-lum ġewwa l-Marsa Sports Grounds sar u għadu qiegħed isir diversi tipi ta' xogħol ta' manutenzjoni fuq bażi regolari.

Dan ix-xogħol jinkludi:

* seeding u overseeding tal-football/rugby/baseball pitches,

* żebgħa ta' l-istands ta' l-athletics track,

* manutenzjoni tal-fencing,

* tindif kuljum tal-ground, courts u parking area, * tindif kuljum tad-dressing rooms, filwaqt li fihom isir ukoll xogħol ta' tibjid kull sena.

Xogħol ieħor li sar ġewwa l-Marsa Sports Grounds fil-perjodu msemmi jinkludi:

* Ġew installati floodlights ġewwa l-Athletic Stadium

* Ir-Rugby pitch ġie magħluq bil-fence.

* F'Settembru/Ottubru il-Marsa ġarrbet diversi ħsarat minħabba l-għargħar, u kellu jsir xogħol ta' tindif u manutenzjoni straordinarju.

Dan kien jinkludi xogħol ta' dindif bid-dumper u tneħħija ta' debris u ħama madwar il-Kumpless kollu.

* F'Jannar il-Marsa reġgħet ġarrbet diversi ħsarat minħaba l-għargħar, u għal darba oħra kellu jerġa' jsir l-istess xogħol ta' tindif u manutenzjoni straordinarju.

* F'Novembru/Diċembru il-Marsa reġgħet għerqet għat-tielet darba fi żmien sentejn.

Mill-ġdid kellu jerġa' jitneħħa d-debris u ħama madwar il- Kumpless kollu u jsir xogħol bil-gaffa.

* Matul is-sena 2000 ġiet irranġata t-tirq li tagħti mill-Kumpless għall- Marsa Sports Club.

Sar ukoll refurbishing ta' l-entratura tal-Kumpless permezz ta' tħawwil ta' siġar u pjanti dekorattivi.

* Matul is-sajf sar xogħol ta' tindif estensiv tal-culverts minn fejn soltu jgħaddi ammont kbir ta' ilma, bħala prekawzjoni kontra l-għargħar.

Dan ix- xogħol sar mid-Dipartiment tax-Xogħlijiet.

* Ġew installati floodlights ġodda fil-Football Training Area.

* Id-Dipartiment ħareġ tender għall-bejgħ ta' żewġ vetturi li kienu mitluqa fil-parking area tal-Marsa Sports Grounds.

Dawn il-vetturi inbiegħu u tneħħew mill-Marsa f'Ottubru.

* Sal-lum apparti x-xogħol regolari ta' manutenzjoni u tindif, għadu qiegħed jitkompla x-xogħol ta' landscaping madwar il-Kumpless.

ETC

L-ONOR.

CARMELO ABELA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm huwa n- numru ta' persuni li spiċċaw bla xogħol mill-1994 sa l-1999, sena b'sena, minħabba redundancy?

X'tip ta' xogħol kienu jagħmlu?

Jista' jgħid ukoll x'kienu l-etajiet tagħhom skond kif tingħata l-istatistika mill-ETC normalment?

ONOR.

LAWRENCE GONZI: Ninforma lill-Onor.

Interpellant li ma tinżammx informazzjoni fil-format mitlub.

ETC - UNEMPLOYMENT

L-ONOR.

CARMELO ABELA staqsa lill-Viċi Prim Ministru u Ministru għall-Politika Soċjali: B'riferenza għall-mistoqsija parlamentari nru.

22985, jista' l-Viċi Prim Ministru jagħti l-istess informazzjoni skond l- etajiet tagħhom?

ONOR.

LAWRENCE GONZI: Ninforma lill-Onor.

REĠISTRAR

L-ONOR.

CARMELO ABELA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm kien in- numru ta' persuni ġodda li bdew jirreġistraw għax-xogħol sena sena mill- 1994 sa l-1999? ista' jagħti din l-informazzjoni skond l-etajiet tagħhom? 'livell ta' edukazzjoni kellhom dawn il-persuni meta bdew jirreġistraw?

ONOR.

LAWRENCE GONZI: Ninforma lill-Onor.

ETC

L-ONOR.

22986, jista' l-Viċi Prim Ministru jgħid x'livell ta' edukazzjoni kellhom meta bdew jirreġistraw u l-etajiet tagħhom?

ONOR.

LAWRENCE GONZI: Qiegħed inpoġġi fuq il-Mejda tal-Kamra Tabella li turi l-informazzjoni mitluba.

WIED IL-GĦAJN - TRIQ HURD'S BANK

L-ONOR.

CARMELO ABELA staqsa lill-Ministru għat-Trasport u Komunikazzjoni: Jista' l-Ministru jgħid meta hu maħsub li Triq Hurd's Bank, M'Scala tingħata t-tarmac minħabba l-istat diżastruż u perikoluż, speċjalment meta tagħmel ix-xita, li tinsab fih din it-triq.

ONOR.

ĊENSU GALEA: Jien infurmat li ġie miftiehem programm għal asfaltar ta' toroq f'Marsascala mal-Kunsill Lokali.

Bħalissa qed isiru l- preparamenti biex joħorġu t-tenders għall-ewwel għaxar toroq f'dan il-lokal skond dan il-programm.

L-asfaltar ta' Triq Hurd's Bank fil-preżent qiegħda fit-tieni fażi ta' dan il-programm.

MALTA INTERNATIONAL AIRPORT - TENDER

L-ONOR.

CHARLES MANGION staqsa lill-Ministru għas-Servizzi Ekonomiċi: Jista' l-Ministru jagħti dettalji dwar it-tender ta' tindif fil- Malta International Airport li ġiet approvat dan l-aħħar?

Jista' jgħid jekk l-offerta aċċettata kenitx l-aħjar offerta u fuq liema bażi ġiet mgħażula?

ONOR.

JOSEF BONNICI: Ninsab infurmat li kien hemm disa' (9) offerti għat- tender ta' tindif fil-Malta International Airport li kienet approvata dan l- aħħar.

Peress li l-informazzjoni mitluba fit-tieni parti tal-mistoqsija hija ta' natura kummerċjali, ma jkunx fl-interess tal-Kumpanija li tali nformazzjoni tiġi ppubblikata.

ARMATA - PROMOZJONIJIET

L-ONOR.

CHARLES MANGION staqsa lill-Prim Ministru: Jista' l-Prim Ministru jispjega għaliex il-kwalifika għal ċerti promozzjonijiet fl-armata qed jinbidlu?

Ma jafx illi dawk il-persuni li qatt ma ngħataw opportunita' li jtejbu l- kwalifiki tagħhom, ma għandhomx jiġu preġudikati speċjalment fid-dawl tas- servizz twil li uħud minn dawk milquta diġa' għamlu?

ONOR.

EDDIE FENECH ADAMI: Ninsab infurmat li l-kwalifiki meħtieġa għall- promozzjonijiet fl-Armata huma dawk li kienu diġà eżistenti 'l fuq minn ħamsa u għoxrin sena ilu.

Id-dmirijiet tal-lum jitolbu dan il-livell minimu.

Daqqa ta' għajn lejn l-istatistika ta' kwalifikazzjonijiet li għandhom numru kbir ta' membri ta' l-Armata huwa prova ta' l- opportunitajiet wiesgħa li kien hemm għal min kien ippreparat li jistudja u jitħarreġ biex itejjeb il-kwalifiki tiegħu biex jimxi 'l quddiem fil- karriera militari.

DRENAĠĠ

L-ONOR.

SILVIO PARNIS staqsa lill-Ministru għall-Ambjent: Jista' l- Ministru jara li anzjana li d-dettalji tagħha qed jintbagħtu separatament minn din il-mistoqsija li sbrufalha d-drenaġġ fid-dar tagħha, ħaddiema tad- dipartiment jaraw li s-sistema tad-drenaġġ tat-triq hija tajba u mhux ta' inkonvenjent għal din l-anzjana?

ONOR.

FRANCIS ZAMMIT DIMECH: Ninsab infurmat li għall-bidu tal-ġimgħa d- dieħla għandu jsir survey tas-CCTV fi Triq Azzopardi, Marsa.

Id-Dipartiment jieħu kull azzjoni li hemm bżonn skond ma jirriżulta fis-survey.

HOUSEHOLD SAVINGS RATE

L-ONOR.

LEO BRINCAT staqsa lill-Ministru għas-Servizzi Ekonomiċi: Jista' l-Ministru jwieġeb il-mistoqsija parlamentari nru.

23312 li oriġinarjament saret lill-Ministru tal-Finanzi u li ġiet riferuta lilu u cioe': jista' jagħti l-household savings rate għas-snin 1999, 2000 u 2001?

ONOR.

JOSEF BONNICI: Il-"household savings rate" jew "savings ratio" għas-sena 1999 kien ta' 9.6 fil-mija.

Dak għas-sena 2000, l-informazzjoni miġbura s'issa tkopri l-ewwel disa' xhur u għaldaqstant għadha mhix komplita.

Dwar is-sena 2001 l-informazzjoni mitluba ma tistax tingħata peress li l-Uffiċċju Ċentrali ta' l-Istatistika ma jagħmilx projezzjonijiet dwar din il-materja.

WIED IL-GĦAJN - MISTAĦ SAN ĠAKBU

L-ONOR.

MARIO GALEA staqsa lill-Ministru għall-Ambjent: Jista' l- Ministru jgħid x'inhi r-raġuni li Misraħ San Ġakbu, Wied il-Għajn beda x- xogħol fih madwar erba' xhur ilu u issa waqaf u tħalla kollox maqlugħ?

ONOR.

FRANCIS ZAMMIT DIMECH: Naħseb li l-Onorevoli Interpellant qiegħed jirreferi għal Misraħ San Ġakbu, Ħaż-Żabbar, mhux Wied il-Għajn.

Peress li l-funzjoni li għaliha qed jirreferi l-Onorevoli Interpellant hi waħda minn dawk mgħoddija lill-Kunsilli Lokali, nissuġġerilu li jindirizza l-mistoqsija tiegħu direttament lill-Kunsill Lokali konċernat.

ZABBAR - TRIQ IS-SANTWARJU

L-ONOR.

MARIO GALEA staqsa lill-Ministru għas-Servizzi Ekonomiċi: Jista' l-Ministru jgħid x'inhi r-raġuni li l-arbli ġodda tad-dawl fi triq is-Santwarju, Zabbar, ilhom sentejn imwaħħla u ma jinxtgħelux?

Billi din is-sena ħaż-Żabbar se jiċċelebra 50 sena mill-Inkurunazzjoni tal- Madonna tal-Grazzja possibli l-Enemalta tara li dawn il-bozoz jintxtegħlu.

ONOR.

JOSEF BONNICI: Ninsab infurmat li peress li dan kien proġett tal- Kunsill Lokali, il-materjal kellu jinxtara apposta.

Dan il-materjal jasal għall-ħabta ta' l-ewwel ġimgħa tax-xahar li jmiss.

MQABBA - TRIQ L-ISPNAR

L-ONOR.

MARIO GALEA staqsa lill-Ministru għat-Trasport u Komunikazzjoni: Jista' l-Ministru jgħid jekk hux possibli li r-road department ta' l-inqas iwitti Triq l-Ispnar, Mqabba għax hi fi stat ħażin ferm u hi ferm abitata?

ONOR.

ĊENSU GALEA: Jidher illi għad hemm ħafna żvilupp li għadu qed isir f`din it-triq u għalhekk ma jistax isir xogħol fiha mid-Dipartiment bħalissa.

Madankollu l-Awtorita` ta` l-Ippjanar qed tiġi nfurmata bil-problemi li dan l-iżvilupp qed joħloq għal min diġa joqgħod fit-triq u qed tintalab tagħmel l-enforcement neċessarju biex ix-xogħol isir skond il-kundizzjonijiet tal- permessi mogħtija.

QRATI - KAWŻI PENDENTI

L-ONOR.

MICHAEL BONNICI staqsa lill-Ministru tal-Ġustizzja u Gvern Lokali: Jista' l-Ministru jirrispondi l-mistoqsija parlamentari nru.

ONOR.

AUSTIN GATT: Ninforma lill-Onorevoli Interpellant li peress li l- informazzjoni ghadha qed tingabar, ir-risposta tinghata f'xi seduta ohra.

IMPORTAZZJONI

L-ONOR.

RITA LAW staqsiet lill-Ministru għas-Servizzi Ekonomiċi: Jista' l-Ministru jgħid liema huma dawk il-pajjiżi li Malta timporta mingħandhom?

Jista' wkoll jindika x'inhuma l-items ta' kull pajjiż li jidħlu ġo pajjiżna?

ONOR.

JOSEF BONNICI: L-informazzjoni mitluba mill-Onorevoli Interpellant fl-ewwel parti tal-mistoqsija tinsab fit-Tabella numru 4 intitolata "Summary of Values of Imports and Total Exports by Country" tal- pubblikazzjoni "Trade Statistics" maħruġa mill-Uffiċċju Ċentrali ta' l- Istatistika.

L-aktar verżjoni riċenti ta' din il-pubblikazzjoni hija dik għall-1999.

Dwar it-tieni parti tal-mistoqsija, nirreferi lill-Onorevoli Membru għat- Tabella numru 15 intitolata "Origin and Destination of Imports, Domestic Exports and Re-Exports by Chapter" li tinsab fit-tieni volum ta' l- imsemmija pubblikazzjoni.

PROĠETT F'TAR-RABBAT

L-ONOR.

JEAN PIERRE FARRUGIA staqsa lill-Ministru għat-Trasport u Komunikazzjoni: Jista' l-Ministru jgħid jekk it-trejqa li tagħti min Guże Bajada Street, Ħamrun għal Qormi Road, Ħamrun (xi 50 metru) hijiex ser tiġi asfaltata mal-bqija tal-proġett f'Tar-Rabbat, il-Ħamrun, peress li din it- trejqa tintuża ħafna minn pedestrians huma u sejrin lejn il-knisja ta' Maria Reġina l-Marsa?

ONOR.

ĊENSU GALEA: Jien infurmat li t-trejqa li qed jirreferi għaliha l- Onor. Interpellant hija passaġġ antik fl-għelieqi li llum spiċċa minn l- ischeme bl-iżvilupp.

Madankollu, id-Dipartiment tat-Toroq ser jinvestiga jekk dan il-passaġġ huwiex pubbliku u kemm jintuża biex ikun jista' jiġi deċiż jekk għandux jiġi nkorporat fl-ischeme u hekk jiġi asfaltat.

PULIZIJA - ĊITAZZJONIJIET

L-ONOR.

JOE CILIA staqsa lill-Ministru ta' l-Intern: Jista' l- Ministru jgħid kemm kien hemm każi ta' persuni mħarrka minħabba ksur tar- regolamenti dwar tgħabija żejda s-sena li għaddiet?

Kemm minn dawn kienu dwar tgħabija żejda ta' passiġġieri?

ONOR.

TONIO BORG: Ninsab infurmat illi matul is-sena 2000, il-Pulizija ħarrket 211 persuna fuq ksur tar-regolamenti dwar tagħbija ta` vetturi.

Minn dawn, 177 kienu jirrigwardjaw tagħbija ta` passiġġieri.

PERFORMING RIGHT SOCIETY

L-ONOR.

JOE CILIA staqsa lill-Ministru għas-Servizzi Ekonomiċi: Jirriżultalu l-Ministru illi diversi sidien ta' ħwienet/negozji ż-żgħar qed jiġu avviċinati mill-performing right society biex iħallsu talli jkollhom xi casette/CD jdoqq fil-premises tagħhom?

ONOR.

JOSEF BONNICI: Ninsab infurmat li s-Small Business Unit waslitilha nformazzjoni li kien hemm każ wieħed li fih spetturi tas-Soċjeta' tal- Performing Right marru f'ħanut u talbu ħlas skond il-liġi.

Is-sid tal- ħanut aċċetta li jħallas.

TRANSFER TAN-NUMRU

L-ONOR.

JOSE' HERRERA staqsa lill-Ministru għat-Trasport u Komunikazzjoni: Jista' l-Ministru jispjega d-dewmien fl-ipproċessar ta' applikazzjoni għal transfer tan-numru indikat taħt separate cover?

Jaf li m'hemmx kontijiet pendenti fuq dan in-numru iżda minkejja dan it-transfer xorta baqgħet ma saritx?

ONOR.

ĊENSU GALEA: Nitlob lill-Onor.

Interpellant jagħmel il-mistoqsija tiegħu lill-Ministru kkonċernat

DIPARTIMENT TAD-DRENAĠĠ

L-ONOR.

CHARLES BUHAGIAR staqsa lill-Ministru għall-Ambjent: B'riferenza għar-risposta ta' mistoqsija parlamentari nru.

23376, jista' l- Ministru jgħid liema xogħol jirrelata mal-persentaġġ ta' allowance, kull persentaġġ separatament?

ONOR.

FRANCIS ZAMMIT DIMECH: Ninsab infurmat li:

5% tingħata lill-impjegati li x-xogħol tagħhom huwa f'postijiet kontaminati bid-drenaġġ.

10% tingħata lill-impjegati li x-xogħol tagħhom huwa kif spjegat fuq u wkoll li jkunu f'kuntatt mad-drenaġġ.

20% tingħata lill-impjegati li biex jaħdmu jkollhom jinżlu f'tappieri, sentini jew vaski tad-drenaġġ.

38% tingħata lill-ħaddiema li jkollhom jinżlu jaħdmu f'galleriji tad- drenaġġ.

Dawn ir-rati jitħallsu għas-sigħat kollha li jkunu qed jaqdu d-doveri tagħhom.

PULIZIJA - BELTA VALLETTA - GĦASSA

L-ONOR.

GAVIN GULIA staqsa lill-Ministru ta' l-Intern: Jista' l- Ministru jgħid kemm saru rapporti fl-għassa tal-Belt dwar crimes fuq uffiċċjali dettaljati fl-imsemmija għassa minn Novembru 2000 sal-31 ta' Jannar 2001?

Kemm għamlu rapporti dwar crimes l-ispetturi u s-supretendent dettaljati f'din l-għassa?

X'inhi l-proċedura dwar kif għandu jiġi rrappurtat pulizija?

In kwantu għal crimes li ġew irrappurtati fil-perjodu indikat, jista' l-Ministru jgħid jekk il-proċedura ġietx segwita?

ONOR.

TONIO BORG: Ninsab infurmat illi bejn Novembru 2000 u Jannar 2001, kien hemm 10 membri tal-Korp stazzjonati l-Għassa tal-Pulizija tal-Belt Valletta, li sar rapport kontrihom minħabba ksur ta` dixxiplina.

Sabiex jinbdew proċeduri dixxiplinarji kontra membru tal-Korp, isir rapport bid- dettalji kollha tal-każ mill-fizzjal inkarigat.

Dan ir-rapport jintbagħat il-Kwartieri Ġenerali minn fejn tkun segwita l-proċedura ta` dixxiplina.

Infurmat ukoll illi din il-proċedura ġiet segwita fil-każijiet kollha imsemmija aktar qabel.

PULIZIJA - REATI

L-ONOR.

GAVIN GULIA staqsa lill-Ministru ta' l-Intern: Jista' l- Ministru jgħid kemm ġew imwettqa reati bejn l-1 ta' Jannar 2001 u l-31 ta' Jannar 2001?

Jista' jikklassifika r-reati?

ONOR.

TONIO BORG: Ninsab infurmat illi t-tagħrif mitlub mill-Onor.

Interpellant hu kif jidher fit-Tabella li qed inpoġġi fuq il-Mejda tal- Kamra.

PULIZIJA - SERQ

L-ONOR.

GAVIN GULIA staqsa lill-Ministru ta' l-Intern: Jista' l- Ministru jgħid kemm ġew irrappurtati każi ta' serq bejn l-1 ta' Jannar 2001 u l-31 ta' Jannar 2001?

Jista' l-Ministru jikklassifika s-serq?

ONOR.

TONIO BORG: Ninsab infurmat illi matul Jannar 2001 ġew irraportati 725 każ ta` serq.

Dawn kienu ikklassifikati kif ġej:-

Hold-Up 1 Pick Pocketing 38 Snatch & Grab 12 Theft of seacraft 1 Theft of vehicle 75 Theft from seacraft 3 Theft from vehicle 275 Theft from residence 51 Theft from bars / hotels 79 Theft from beaches 1 Theft from factories 2 Theft from retail outlets 46 Other theft 141

GĦAJNUNA SOĊJALI - CHILDREN ALLOWANCE

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid jekk dawk il-familji li mhux qed jikkwalifikaw għac-children allowance u għandhom tfal b'diżabilita' iffissirx li dawn m'humiex se jikkwalifikaw għall-allowance tad-diżabilita'?

ONOR.

LAWRENCE GONZI: Ninforma lill-Onor.

Interpellant li t-test tal- mezzi għal talbiet ta' l-Allowance għal tfal b'Diżabilita' huwa aktar miftuħ minn dak għal talbiet għal Allowance tat-Tfal.

Infatti, fil-każ ta' ġenituri li għandhom tfal b'Diżabilita' jittieħed biss l-ogħla dħul ta' wieħed mill-ġenituri, u sakemm dan ma kienx iżjed minn Lm13,270 fis-sena preċedenti, il-ġenituri jiġu mħallsa l-Allowance għal tfal b'Diżabilita'.

Għalhekk mhux il-każ li familji li ma jikkwalifikawx għall-Allowance tat- Tfal minħabba l-meżżi, neċessarjament ma jikkwalifikawx għall-Allowance għal Tfal b'Diżabilita'.

SKEJJEL - MARIA ASSUNTA

L-ONOR.

MARIE LOUISE COLEIRO staqsiet lill-Ministru ta' l- Edukazzjoni: Jista' l-Ministru jgħid għaliex l-istudenti ta' l-iskola Sekondarja Maria Assunta ħarġu madwar tlett darbiet f'ġimgħa, matul il- ġimgħa li tibda 29 ta' Jannar 2001?

ONOR.

LOUIS GALEA: Informat li matul il-ġimgħa li bdiet fid-29 ta' Jannar, mill-iskola Marija Assunta, ħarġu l-istudenti tal-Form I:1 darba, u l-Form IV:4 darba biss, fil-31 ta' Jannar 2001.

Ma kien hemm ebda ħruġ ieħor ta' studenti matul dik il-ġimgħa.

TOROQ - ESPERTI ĠERMANIŻI

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' l-Ministru jqiegħed fuq il-Mejda tal-Kamra kopja tar- rapport li kienu għamlu l-esperti Ġermaniżi dwar is-sitwazzjoni tat-toroq f'Malta u r-rakkommandazzjonijiet tagħhom dwar it-titjieb ta' din il- qagħda?

ONOR.

ĊENSU GALEA: Jien infurmat li dawn ir-rapporti tpoġġew fuq il-Mejda tal-Kamra f'seduti Nru. 75 u 352.

INSTITUTE OF HEALTH CARE - STIPENDJI

L-ONOR.

MARIE LOUISE COLEIRO staqsiet lill-Ministru ta' l- Edukazzjoni: Jista' l-Ministru jgħid għaliex xi studenti li jattendu fl- Institute of Health Care, dan l-aħħar kien qed jirċievu l-istipendji tagħhom b'madwar tlett ġimgħat b'lura?

ONOR.

LOUIS GALEA: Informat li l-Bord għall-Għotjiet ta' Manteniment lill-Istudenti ma rċieva ebda ilment fis-sens li qed tgħid l-Onor.

Membru.

L-uffiċċju li hemm fil-Junior College Gian Franġisk Abela li fih jinħadmu l- istipendji ta' dawn l-istudenti, wkoll ma kienx informat b'dan it-tip ta' diffikultajiet.

Fid-dawl ta' din l-interpellanza qed isiru verifiki mad-Dipartiment tat- Teżor, minn fejn finalment joħorġu dawn il-ħlasijiet, biex jinstab jekk kienx hemm dewmien u kif dan jista' jkun rimedjat.

PULIZIJA - TUL

L-ONOR.

MARIE LOUISE COLEIRO staqsiet lill-Ministru ta' l-Intern: Jista' l-Ministru jgħid kemm ġie stabilit li jrid ikun it-tul uffiċjali biex persuna tkun tista' tapplika għal pulizija?

Kemm kien it-tul rikjest fl-ingaġġi li kienu saru mill-1995 'l hawn, sena b'sena?

ONOR.

TONIO BORG: Nirreferi lill-Onor.

Interpellanti għat-Tweġiba li jien tajt għall-Mistoqsija Parlamentari Nru. 19376.

SKEJJEL - PAOLINO VASSALLI

L-ONOR.

MARIE LOUISE COLEIRO staqsiet lill-Ministru ta' l- Edukazzjoni: Jista' l-Ministru jgħid jekk l-istudenti li jattendu l-Iskola Paolino Vassalli, u partikolarment dawn li għandhom l-B.Tech Course, humiex se jingħataw iċ-ċans li jingħataw summer work?

ONOR.

LOUIS GALEA: Informat li s-Summer Work normalment jipparteċipaw fih l-istudenti ta' l-Universita` ħlief f'każ eċċezzjonali fejn studenti tas-Secretarial Course ingħataw xogħol fis-sajf għax hekk kien indikat fil- prospectus ta' dan il-kors.

Din is-sena s-Summer Work se jkun ristrett biss għall-istudenti ta l- Universita` fuq proġetti konnessi ma' attivitajiet għat-tfal fl-iskejjel fil-kwadru ta' Skola Sajf.

CAMPERS & NICHOLSONS

L-ONOR.

RITA LAW staqsiet lill-Prim Ministru: Jista' l-Prim Ministru jgħid jekk is-sur Terry Walsh, il-persuna imsemmija mill-kap ta' l- oppożizzjoni fil-parlament bħala r-rapreżentant ta' Campers & Nicholsons f'Malta għandux il-permessi meħtieġa sabiex jaħdem f'Malta?

Jekk le, x'passi qegħdin jittieħdu kontra din il-persuna?

ONOR.

EDDIE FENECH ADAMI: Nissuġġerixxi lil Onorevoli Interpellant jagħmel il-mistoqsija tiegħu lill-Ministru ikkonċernat.

PA - BAĦRIJA - BINI ILLEGALI

L-ONOR.

ANTHONY ABELA staqsa lill-Ministru ta' l-Intern: Jista' l- Ministru jinforma lill-Kamra:

a) X'passi qegħdin jittieħdu sabiex il-garage mibni illegalment f'nofs Triq tal-Ġnien ta' Nigra, Baħrija, eżattament quddiem id-dar jisimha Edenville, jitwaqqa' mill-Awtorita';

b) Meta huwa maħsub illi l-imsemmija riq tiġi iffurmata?

Informazzjoni rilevanti qed tintbagħt separtament

ONOR.

TONIO BORG: Ninsab infurmat illi l-Awtorita` ta` l-Ippjanar diġa` investigat l-ilment imqajjem minn residenti tal-madwar u l-Kunsill Lokali tar-Rabat dwar il-każ li qed jirreferi għalih l-Onor.

Interpellant.

Jirriżulta illi l-imsemmija kamra hija antika u ġiet mibnija aktar minn 40 sena ilu.

Dan jista` jiġi konfermat mis-Survey Sheets ta` l-1968.

Hija policy stabbilita ta` l-Awtorita` ta` l-Ippjanar li ma tieħux passi ta` infurzar dwar bini li jidher qabel dan il-perijodu.

Rigward it-tieni parti b) tal-mistoqsija nitlob lill-Onor.

Interpellant biex jirreferiha lill-Ministru konċernat.

QORMI - MIŻBLA

L-ONOR.

JOSEPH M. SAMMUT staqsa lill-Ministru għall-Ambjent: Jista' l-Ministru jagħti lil din il-Kamra r-raġuni għalfejn ma ttieħdu l-ebda passi mid-Dipartiment tas-Saħħa biex titneħħa miżbla illegali li hemm f'kantuniera fejn Triq San Ġwakkin u Triq is-Sebħ fil-lokalita' ta' Ħal Qormi?

ONOR.

FRANCIS ZAMMIT DIMECH: Ninsab infurmat li l-art insemmija tinsab f'zona industrijali u hija propjeta privata.

Ġħaldaqstant is-sid ta' l- art huwa responsabli ġħat-tindif taghha.

Nitlob lill-Onorevoli Interpellant jindirizza din il-mistoqsija lill- Ministru kkonċernat.